title: Zimbabwen lippu

text: Lipun tangonpuoleisessa kolmionmuotoisessa valkeassa kentässä on keltainen Zimbabwen lintu kuvaamassa maan pitkää historiaa. Se kuvastaa Zimbabwen kuningaskunnan aikaisen kaupungin raunioista löydettyä patsasta.


title: Zimbabwen lippu

text: Linnun takana on viisisakarainen punainen tähti, joka kuvaa vallankumouksellista taistelua vapauden ja rauhan puolesta. Valkea kenttä kuvaa rauhaa.


title: Zimbabwen lippu

text: Lipussa on seitsemän vaakasuoraa raitaa:


title: Bristol Bulldog

text: Bristol Bulldog oli F. Barnwellin suunnittelema brittiläinen, kaksitasoinen, yksimoottorinen ja yksipaikkainen hävittäjälentokone. Sen ensilento lennettiin 10. toukokuuta 1927. Bulldogeja valmistettiin 443 kappaletta versioina Mk.II, Mk.IIA, Mk.IIIA, Mk.IV ja Mk.IVA. Kone oli Kuninkaallisten ilmavoimien päähävittäjä 1920-luvun lopussa, lisäksi sitä käyttivät Suomen, Australian, Viron ja Latvian ilmavoimat.


title: Bristol Bulldog

text: Suomen ilmavoimat hankki 17 Bristol Bulldog IVA -konetta Englannista vuonna 1934, osana ilmavoimien siirtymistä maakoneisiin. Ensimmäinen kone valmistui koelentoihin vasta syyskuussa ja luovutettiin joulukuussa 1934. Loput koneet luovutettiin tammikuun loppuun mennessä 1935.


title: Bristol Bulldog

text: Talvisodan aikana Ruotsi lahjoitti Suomelle kaksi Bristol Bulldog IIA -konetta, joita käytettiin vain jatkokoulutukseen.


title: Bristol Bulldog

text: Bristol Bulldogit muodostivat Suomen ilmavoimien hävittäjäkaluston rungon vuosina 1935–1938 korvaten Gloster Gamecockit.


title: Bristol Bulldog

text: Talvisodan alussa jäljellä olevat 15 Bulldogia oli Lentolaivue 26:n kalustoa ja niitä käytettiin siis vielä hävittäjätehtävissä. Helmikuussa 1940 koneet luovutettiin Täydennyslentorykmentti 2:lle, minkä jälkeen niitä käytettiin vain koulutuskoneina. Sotatoimissa koneella saavutettiin kuusi ilmavoittoa ja menetettiin yksi kone.


title: Bristol Bulldog

text: Tyypin viimeinen lento Suomen ilmavoimissa lennettiin 22. helmikuuta 1944 koneyksilöllä BU-59, joka on nykyään entisöitynä Hallinportin ilmailumuseossa.


title: Rautalankamusiikki

text: Rautalankamusiikki on alun perin 1960-luvun instrumentaalimusiikkia, jota esitetään neljän soittajan voimin: kahdella sähkökitaralla (soolo- ja komppikitara), sähköbassolla sekä rummuilla. Rautalankamusiikki voi sisältää myös muita soittimia sekä laulua. Nimi "rautalankamusiikki" tulee sähkökitaran kielistä. Melodinen instrumentaalimusiikki oli 1960-luvun alussa suosittua kaikkialla Euroopassa, mutta Suomessa se vaikutti pitkällisesti populaarimusiikkiin vielä varsinaisen suosion hiipumisen jälkeenkin.


title: Rautalankamusiikki

text: Rautalankamusiikki-termiä käytetään vain Suomessa. Englannin kielellä puhutaan sen sijaan vain "instrumentaalirockista", kun viitataan The Shadowsin kaltaisten yhtyeiden musiikkiin.


title: Rautalankamusiikki

text: Ensimmäinen rautalankayhtye Suomessa oli ilmeisesti sessiokokoonpanoksi jäänyt Guitar Strangers.


title: Rumpler 6B

text: Rumpler 6B oli Rumpler Flugzeugwerken valmistama sekarakenteinen (puurima ja teräsputkirakenne) yksipaikkainen kaksitasoinen ensimmäisen maailmansodan aikainen hävittäjälentokone, jonka prototyyppi valmistui 1916.


title: Rumpler 6B

text: Rumpler osallistui 1916 yhdessä kahdeksan saksalaisen lentokonetehtaan kanssa suunnittelukilpailuun, jossa haettiin Saksan laivastolle yksipaikkaista meritoimintakykyistä hävittäjää. Rumplerin 6B1 oli kolmen tehtaan tyyppien joukossa, jotka pääsivät sarjatuotantoon.


title: Rumpler 6B

text: 6B1 kehitettiin ajan säästämiseksi onnistuneen Rumpler C.I -maatiedustelukoneen pohjalta. 6B1 muunnosta valmistettiin 38 kappaletta, ja sillä lennettiin pääasiassa Pohjanmerellä ja Mustallamerellä. 6B2 -versiossa koneen aseistus kasvoi kahteen konekivääriin, ja sen nokkaa muutettiin tylpemmäksi potkurin hyötysuhteen parantamiseksi. 6B2 -muunnosta valmistettiin kaikkiaan 50 kappaletta.


title: Rumpler 6B

text: Helmikuussa 1918 Valkoinen armeija tilasi yhden Rumplerin ja seitsemän muuta konetta Saksasta. Rumpler saapui Vaasaan S/S Virgolla huhtikuussa 1918, ja se sai aluksi tunnuksen F 20, joka myöhemmin vaihdettiin D.60/18:sta. Kone kuljetettiin Tampereelle Lento-osasto I:een, missä sitä ei kuitenkaan koottu lentokuntoon. Kone päätyi lopulta Sortavalaan Helsingin Hermannin lentoaseman kautta lokakuussa 1918. Sillä lennettiin seuraavan vuoden tammikuussa kolme lentoa jään päältä, minkä jälkeen kone poistettiin käytöstä omavaltaisesti. Ilmailuvoimien esikunta määräsi konetyypin kuitenkin korjattavaksi Santahaminaan, mihin se saapui maaliskuussa 1919. Koneen tunnus vaihtui korjauksen yhteydessä 1.C.310:ksi.


title: Rumpler 6B

text: Vänrikki Martti Davidsson teki 4. lokakuuta 1919 Rumplerilla ensimmäisen silmukan Suomassa, minkä jälkeen kone lähetettiin Koivistolle 24. lokakuuta, missä se tuhoutui samana päivänä ohjauslaitteisiin tulleen vian seurauksena. Kone joutui syöskykierteeseen ja putosi veteen. Sitä lentänyt luutnantti Rafael Hallamaa selvisi onnettomuudesta hengissä.


title: Rumpler 6B

text: Toinen Rumpler 6B2 -tyyppinen hävittäjä ostettiin saksalaisen lentoaseman kapinoivilta matruuseilta Tallinnasta vuoden 1918 lopulla. Se sai tunnuksen 5A1, mutta otettiin käytöön vasta vuoden 1922 lopulla Ilmailukoulussa. Koneeseen asennettiin korjauksissa lokakuun 1925 ja heinäkuun 1926 välillä Rumpler C.VIII:n siivet, minkä jälkeen se palveli Ilmailukoulussa saman vuoden lokakuuhun saakka. Ilmailuvoimien luetteloista se poistettiin hieman alle vuotta myöhemmin syyskuussa 1927, jolloin se oli lentänyt vain 35 tuntia.


title: Rumpler 6B

text: Hallinportin ilmailumuseossa Kuorevedellä on yksi entisöity Rumpler 6B2, jonka tunnus on 5A1.


title: Timo Koivusalo

text: Timo Johannes Koivusalo (s. 31. lokakuuta 1963 Pori) on suomalainen elokuvatuottaja, -ohjaaja ja -käsikirjoittaja, laulaja, lauluntekijä, juontaja, kolumnisti, näyttelijä ja viihdetaiteilija.


title: Timo Koivusalo

text: Hän aloitti uransa televisiojuontajana vuonna 1992 "Tuttu Juttu Show'ssa", jota hän juonsi yhdessä Joel Hallikaisen kanssa. Vuotta myöhemmin Koivusalo esitti nimihahmoa televisiosarjassa "Pekko Aikamiespoika". Hahmosta tuli suosittu ja se esiintyi sarjan jälkeen päähenkilönä viidessä koko illan elokuvassa, jotka Koivusalo myös tuotti, ohjasi ja käsikirjoitti.


title: Timo Koivusalo

text: Nykyään Koivusalo tunnetaan varsinkin ohjaajana. Hänen menestyneimpiä elokuviaan ovat "Rentun ruusu" (2001), "Kalteva torni" (2006), "Vuonna 85" (2013) sekä kaksi Väinö Linnan "Täällä Pohjantähden alla" -kirjasarjaan perustuvaa elokuvaa; "Täällä pohjantähden alla" ja "Täällä Pohjantähden alla II".


title: Timo Koivusalo

text: Timo Koivusalo on tehnyt uraa myös tv-juontajana. Hän juonsi Yle TV2:n suosittua parisuhdevisailua "Tuttu Juttu Show" (1992–2002), parinaan Joel Hallikainen. "Tuttu Juttu Show'ssa" esitetystä Koivusalon säveltämästä ja sanoittamasta ”Kuurankukka”-laulusta (1992) tuli hitti, joka nosti Hallikaisen yhdeksi Suomen suosituimmista artisteista 1990-luvun alkupuoliskolla. Hallikainen jätti "Tuttu Juttu Show'n" keväällä 2000, josta lähtien Koivusalo juonsi ohjelmaa jaksoittain vaihtuvan juontajaparin kanssa. "Tuttu juttu" lopetettiin vuonna 2002.


title: Timo Koivusalo

text: Koomikon uransa alkuvaiheessa Koivusalo esiintyi Hallikaisen kanssa muun muassa ruotsinlaivoilla. "Tuttu Juttu Show'ta" muistuttavasta visailusta käytettiin laivoilla nimeä "Elämäntoveri".


title: Timo Koivusalo

text: Vuodesta 2002 Koivusalo juonsi Yle TV2:ssa visailuohjelmaa "Leikin varjolla". Koivusalo olisi itse halunnut jatkaa, mutta Yle TV2 ei enää tilannut ohjelmaa syksyksi 2006.. Hän oli myös "Talent"-kykykilpailun Suomen-version tuomaristossa vuonna 2007.


title: Timo Koivusalo

text: Koivusalo on juontanut Iskelmä-Finlandia gaalaa vuodesta 2001 lähtien Sari Tammisen kanssa.


title: Timo Koivusalo

text: Koivusalo on juontanut vuonna 2009 alkanutta viihdeohjelmaa "Suomen paras kuoro" ensimmäisellä sekä toisella tuotantokaudella.


title: Timo Koivusalo

text: Koivusalo nousi julkisuuteen Pekko Aikamiespoika -hahmollaan, jonka hän oli kehittänyt työskennellessään lavakoomikkona. Hän on myös Pekko Aikamiespoika -hahmolla voittanut kaksi kertaa vitsinkerronnan suomenmestaruuden ja tehnyt kaksi Pekko-juttukasettia. Vuonna 1993 Koivusalo esiintyi televisiosarjassa "Pekko Aikamiespoika" ja myöhemmin samana vuonna pitkässä elokuvassa "Pekko Aikamiespojan poikamiesaika". Pekko-elokuvia tehtiin kaikkiaan viisi, ja jo niiden aikana Koivusalo osoitti halunsa hallita kaikki elokuvanteon osa-alueet: hän tuotti, ohjasi, sävelsi ja käsikirjoitti elokuvansa sekä näytteli niissä pääroolin.


title: Timo Koivusalo

text: Elokuvan "Pekko ja unissakävelijä" (1997) jälkeen Koivusalo luopui hahmosta ja siirtyi samalla itse kokonaan kameran taakse. Hänen seuraavat elokuvansa olivat elämäkertoja: "Kulkuri ja joutsen" (1999) kertoi rillumarei-aikakauden tähdistä Reino Helismaasta ja Tapio Rautavaarasta, "Rentun ruusu" (2001) protestilaulaja Irwin Goodmanista. "Sibelius" (2003) oli ensimmäinen Jean Sibeliuksesta tehty pitkä elämäkertaelokuva. "Kaksipäisen kotkan varjossa" (2005) on Suomen sortokausiin sijoittuva romanttinen seikkailutarina ja musikaali, johon ohjaaja on myös säveltänyt musiikin avovaimonsa Susanna Palinin kanssa. "Kalteva torni" (2006) on kertomus hyväntahtoisesta miehestä, jolla on tiedostamaton sivupersoona.


title: Timo Koivusalo

text: Koivusalo on myös sovittanut Väinö Linnan Täällä Pohjantähden alla -romaanisarjan kahdeksi elokuvaksi: "Täällä Pohjantähden alla" (2009) ja "Täällä Pohjantähden alla II" (2010).


title: Timo Koivusalo

text: Elokuvakriitikot eivät ole aina arvostaneet Koivusalon elokuvia. Ne ovat silti saaneet runsaasti katsojia, ja joitakin elokuvia on palkittu Jussi-palkinnoilla.


title: Timo Koivusalo

text: Elokuva "Risto Räppääjä ja liukas Lennart" (2014) palkittiin lokakuussa 2014 Saksassa Schlingelin kansainvälisillä lasten- ja nuortenelokuvien festivaalilla (Internationales Filmfestival Schlingel) parhaan eurooppalaisen lastenelokuvan palkinnolla.


title: Timo Koivusalo

text: Koivusalo on myös kirjoittanut romaanin "Pekko ja outolintu" ja elämäkerran "Koomikon kyyneleet" (1997, WSOY). "Rysän päältä – siikahyvä ruokakirja" julkaistiin vuonna 2005. Sen Koivusalo kirjoitti yhdessä ravintoloitsija Jani Lehtisen ja toimittaja Mikko Peltolan kanssa. Koivusalo on myös kirjoittanut kolumneja Helsingin Sanomiin.


title: Timo Koivusalo

text: Timo Koivusalo on koulutukseltaan kokki ja mielisairaanhoitaja.


title: Geometrinen keskiarvo

text: Positiivisten lukujen formula_1 geometrinen keskiarvo formula_2 on keskiluku, joka kuvaa lukujen keskiarvoa logaritmisella asteikolla. Geometrinen keskiarvo lasketaan kaavalla


title: Geometrinen keskiarvo

text: Geometrista keskiarvoa kutsutaan joskus myös logaritmiseksi keskiarvoksi, koska logaritmi- ja eksponenttifunktioiden avulla formula_4 voidaan laskea muodostamalla lukujen formula_5-kantaisten logaritmien aritmeettinen keskiarvo ja laskemalla tuloksesta formula_5-kantainen eksponenttifunktio:


title: Geometrinen keskiarvo

text: missä formula_5 on positiivinen luku.


title: Geometrinen keskiarvo

text: Yleensä kuitenkin kahden luvun "logaritminen keskiarvo" määritellään kaavalla


title: Geometrinen keskiarvo

text: missä formula_10 ja formula_11 ovat erisuuria positiivisia lukuja. Kahden erisuuren positiivisen luvun logaritminen keskiarvo on suurempi kuin niiden geometrinen keskiarvo ja pienempi kuin niiden aritmeettinen keskiarvo.


title: Geometrinen keskiarvo

text: Jos lukuja on vain kaksi, niiden geometrisesta keskiarvosta käytetään myös nimitystä keskiverto. Tämä selittyy sillä, että jos verrannossa


title: Geometrinen keskiarvo

text: sen keskimmäiset jäsenet formula_13 ja formula_14 ovat yhtä suuret, niin tällöin kyseinen luku on suuruudeltaan verrannon äärimmäisten jäsenten formula_15 ja formula_16 geometrinen keskiarvo, toisin sanoen formula_17.


title: Täplärapu

text:
Täplärapu ("Pacifastacus leniusculus") on Pohjois-Amerikasta peräisin oleva rapulaji, joka tuotiin 1960-luvulla Ruotsiin ja Suomeen korvaamaan rapuruton tuhoamaa alkuperäistä jokirapukantaa. Täpläravun alkuperäinen elinalue on Kalliovuorten länsipuolella, etenkin Oregonin ja Washingtonin osavaltioissa. Pohjolaan täplärapu tuotiin Kalifornian ja Nevadan rajamaastossa olevasta kirkasvetisestä Tahoe-järvestä, jonka kanta on peräisin usean eri alueilta tuodun rapukannan istutuksista.
Täpläravulla on suuremmat ja pulleammat sakset kuin jokiravulla, ja täpläravun kuori on myös sileämpi. Saksen hangassa on useimmiten vaalea tai sinertävä täplä, josta laji on saanut nimensä. Molemmat lajit kasvavat suunnilleen samanmittaisiksi.
Täpläravun yksilönkehitys voi olla nopeampi kuin jokiravun, ainakin täplärapukannan ollessa istutuksen jälkeisessä nopean kehityksen vaiheessa. Esimerkiksi vuonna 2003 kuoriutuneet poikaset ovat voineet olla pääosin pyyntikokoisia rapuja kesien 2005 ja 2006 ravustusaikana, kun jokiravut saavuttavat vastaavan koon vuosina 2008–2012. Kehitysnopeuden vertailu tosin on vaikeaa ja kiistanalaista, sillä uusien, kehittyvien populaatioiden ja vanhojen vakiintuneiden populaatioiden vertaaminen voi hämätä ja asetelma usein suosii täplärapua. On myös esitetty, että vanhoissa, vakiintuneissa populaatioissa jokiravun ja täpläravun kehitys ja kasvu on hyvin samanlaista.


title: Täplärapu

text: Vaikka molemmat rapulajit viihtyvät monenlaisissa vesissä, täpläravulle ihanteellisimpia elinympäristöjä ovat suuret, kivikkoiset tai kiinteäpohjaiset järvet, kun jokirapu puolestaan suosii virtavesiä. Tyypillinen syvyys on 0,5–4 m, mutta hyviä täplärapusaaliita on mahdollista saada yli kymmenenkin metrin syvyydestä, jos siellä vain on ravuille kelvollisia pohjia.


title: Täplärapu

text:
Täplärapu on jokiravun tavoin hämäräaktiivinen, mutta lähtee liikkeelle jokirapua aikaisemmin, usein jo iltapäivällä.
Kuten muutkin Eurooppaan tuodut amerikkalaiset rapulajit myös täplärapu sietää rapuruttoa, mutta kantaa sitä. Itä-Suomen yliopiston tutkimukset ovat vahvistaneet luonnonkannoissa tehdyt havainnot, joiden mukaan täplärapukin voi kuolla saatuaan rapuruttotartunnan. Useimmat täplärapukantamme ovat rapuruton kantajia. Tavallisimmin 5–20 prosentissa yksilöistä on havaittavissa pieniä mustia tai tummanruskeita laikkuja, ns. melanisoituneita alueita. Yleisimmin nivelkohdissa sijaitsevat laikut ovat seurausta ravun puolustusjärjestelmän toiminnasta, näin rapu estää ruttosienen leviämisen muualle elimistöönsä. Ruttoa kantavan täpläravun pääseminen jokirapuveteen johtaa jokirapujen sairastumiseen rapuruttoon ja joukkokuolemaan.


title: Täplärapu

text: Täpläravun luonnonkannoissa on sekä Suomessa että Ruotsissa todettu vaihtelua, jopa luonnonkantojen romahtamisia on kuvattu. Täplärapukantojen vaihtelun syitä ei täysin tunneta, mutta yhtenä merkittävänä syynä pidetään rapuruttoa. Täplärapu on siten Eurooppaan kotiuttamisen jälkeen herkistynyt taudille, jota vastaan sillä on yhä ilmeisen vankka vastustuskyky alkuperäisellä levinneisyysalueellaan Pohjois-Amerikassa. Täpläravun on todettu sairastuvan Pohjoismaissa myös muihin aiemmin tuntemattomiin tauteihin, jotka voivat mm. haitata lisääntymistä.


title: Täplärapu

text: Täplärapu sisältyy EU:ssa haitallisten vieraslajien luetteloon vuoden 2016 alusta alkaen. Tällaisten lajien maahantuonti, myynti, kasvatus, käyttö ja ympäristöön päästäminen on koko EU:ssa yleisesti ottaen kielletty. MMM:n mukaan Suomi on kuitenkin neuvotellut myönnytyksiä täpläravun osalta, mikä mahdollistaa täpläravun pyynnin ja myynnin jatkumisen kotimaassa. Lajia ei kuitenkaan saa kasvattaa eikä levittää uusiin vesistöihin.


title: Täplärapu

text: Täplärapu on vieraslajina kohtalokas Suomen alkuperäiselle jokiravulle, koska täplärapu kantaa lähes aina rapuruttoa ja levittää tätä jokiravun tuhoavaa tautia. Täplärapu voi myös syrjäyttää jokiravun aggressiivisempana lajina. Nämä uhkat alkuperäiselle lajistolle ovat täplärapuun kohdistuvien rajoitusten syy.


title: Lehtovaara (ravintola)

text: Ravintola Lehtovaara on Helsingin Töölössä Mechelininkatu 39:ssä sijaitseva pitkään toiminut ravintola, jonka perusti kondiittori Emil Lehtovaara Viipuriin vuonna 1916. Emil Lehtovaara myi ravintolan tukholmalaiselle Ragnar Hanssonille vuonna 1922. Hansson siirsi ravintolan sodan jaloista nykyiselle paikalleen Helsinkiin vuonna 1940.


title: Lehtovaara (ravintola)

text: Suomen gastronomien seura palkitsi Lehtovaaran vuoden 1991 ravintolana ja City-lehti vuonna 1996 parhaasta pihvistä.


title: Lehtovaara (ravintola)

text: Pienimuotoinen kohu nousi kesällä 2005, kun asiakas oli tyytymätön saamaansa palveluun, julkisti asian Internetissä, josta ravintolan omistaja vaati 80 000 euron korvauksen menetetyistä ansioista. Asia sai huomiota valtamediaa ja ulkomaita myöten.


title: Perho (ravintola)

text: Ravintola Perho on Perho Liiketalousopiston ylläpitämä opetusravintola Helsingin Töölössä Perhonkadun ja Mechelininkadun kulmassa, osoitteessa Mechelininkatu 7 – Perhonkatu 11. Se on myös panimoravintola, jonka päätuote on Perhon Rohkea. Ravintola perustettiin, kun ravintolakoulu Perho sai oman rakennuksen vuonna 1957.


title: Rhapsody of Fire

text: Rhapsody of Fire (vuoteen 2006 asti Rhapsody) on italialainen, sinfonista, mahtipontista ja melodista metallimusiikkia (oma terminsä oli alun perin 'Hollywood-metalli', nykyisin 'Film-Score-metalli') soittava yhtye, joka on perustettu Triestessä vuonna 1993.


title: Rhapsody of Fire

text: Yhtyeen nimi oli alun perin Thundercross, perustajajäseninä Luca Turilli ja Alex Staropoli. Nimi vaihtui myöhemmin Rhapsodyksi, koska vanha nimi ei enää kuvastanut Turillin sinfonista, keskiaikaista äänimaailmaa. Kuten Staropoli sanoi haastattelussaan: ""Elokuvissa käytetään kaikenlaista musiikkia, metallista klassiseen musiikkiin, nopeista kappaleista hitaisiin. Päätimme kutsua musiikkiamme sinfoniseksi, eeppiseksi Hollywood-metalliksi, koska myös Rhapsodyn musiikissa on monenlaisia vaikutteita.""


title: Rhapsody of Fire

text: Ennen ensimmäisen levyn "Legendary Talesin", levytystä yhtyeeseen liittyi Labyrinthissä laulanut Fabio Lione, ja kolmannelta levyltä lähtien mukana on ollut saksalaisessa Sieges Even -kokoonpanossa soittanut rumpali Alex Holzwarth. Kiertueilla Rhapsodyssä soittavat basisti Patrice Guers, joka korvasi yhtyeen pitkäaikaisen basistin Alessandro Lottan sekä kakkoskitaristi Dominique Leurquin.


title: Rhapsody of Fire

text: Viidellä studiolevyllään Rhapsody on kertonut faneilleen keskiaikaisen fantasiatarinan, Emerald sword sagan. Saagan jokainen kappale johdattelee eteenpäin tarinaa, joka sai päätöksensä "Power of the Dragonflame" -levyllä 2002. Syksyllä 2004 Rhapsody julkaisi eeppisen albumin, "", jonka kertojana kuultiin arvostettu näyttelijä Christopher Lee. Keväällä yhtye jatkoi yhteistyötä Leen kanssa ja levytti "The Magic of the Wizards Dream" -singlen.


title: Rhapsody of Fire

text: Rhapsody joutui heinäkuussa 2006 vaihtamaan nimensä tekijänoikeudellisista syistä muotoon Rhapsody of Fire. Yhtyeen mukaan tämä kuvastaa heidän musiikkinsa uutta aikakautta. 25. syyskuuta 2006 yhtye julkaisi Euroopassa uuden albuminsa "Triumph or Agony".


title: Rhapsody of Fire

text: Vuonna 2007 Rhapsody Of Fire julkaisi ensimmäisen live-dvd:nsä nimeltä Visions From The Enchanted Lands. Dvd sisältää materiaalia Kanadan ja Saksan keikoilta. Lisäksi kaksi uutta kappaletta, Age of the Red Moon ja Power of Thy Sword (Manowar-cover) sekä musiikkivideoita ja "making of" -dokumentteja. Vuonna 2010 julkaistiin uusi studioalbumi nimeltä "The Frozen Tears of Angels", joka on yhtyeen ensimmäinen julkaisu levytys-yhtiö Nuclear Blastin kanssa.


title: Rhapsody of Fire

text: 16. elokuuta 2011 Rhapsody of Firen pääasiallinen säveltäjä ja sanoittaja, toinen perustajajäsen ja soolokitaristi Luca Turilli sekä basisti Patrice Guers erosivat yhtyeestä perustaakseen uuden yhtyeen. Yhtyeeseen tulee kuulumaan heidän lisäkseen Rhapsody of Firen entinen livekitaristi Dominique Leurquin ja rumpali Alex Holzwarth. Yhtyeen mukaan eroaminen tapahtui yhteisymmärryksessä. 1. syyskuuta 2011 Oliver Holzwarth, rumpali Alex Holzwarthin veli, liittyi Rhapsody of Firen basistiksi, ja 27. syyskuuta toiseksi kitaristiksi nimettiin Roberto De Micheli.


title: Rhapsody of Fire

text:
Yhtyeen managerina toimii Joey DeMaio, joka on Magic Circle Music -levy-yhtiön perustaja ja toimii HolyHell-yhtyeen tuottajana.
Lisäksi yhtye on julkaissut demot Land of Immortals (1994) ja Eternal Glory (1995), jolloin yhtyeen nimi oli Rhapsody.


title: Kontrapunkti

text: Kontrapunkti (latinaksi "punctum contra punctum" 'nuotti nuottia vastaan') on kahden tai useamman melodian hallittua yhdistämistä yhtäaikaiseksi. Kontrapunktia ryhdyttiin käyttämään 1300-luvulla.


title: Kontrapunkti

text: Kun uusi melodia lisätään olemassa olevaan melodiaan, uuden osan sanotaan olevan "kontrapunktissa" vanhan osan kanssa. Kontrapunktia käytetään nykyisin lähes synonyyminä sanan polyfonia kanssa, kuitenkin usein niin, että kontrapunktia käytetään 1700-luvun alun musiikista ja jälkimmäistä ilmaisua 1500-luvun musiikista.


title: Kontrapunkti

text: Laajassa merkityksessä musiikissa kontrapunkti on polyfonisen äänenkuljetuksen oppi tai taito, suppeassa merkityksessä vastamelodia. Kontrapunktisessa musiikin kirjoitustavassa on erotettavissa yksinkertainen ja moninkertainen menetelmä. Yksinkertaisessa tehdään päämelodialle yksi tai useampi vastamelodia. Moninkertaisessa menetelmässä äänten tulee voida vahtaa paikkaa.


title: Äkkiä Anttolassa

text: Äkkiä Anttolassa on 1999 ja 2000 vuosina Yle TV1-kanavalla esitetty Aleksi Mäkelän ohjaama komediasarja.


title: Äkkiä Anttolassa

text: Sarja sijoittuu Anttolan kuntaan ja samat päänäyttelijät suorittivat sarjan mittaan kymmeniä eri rooleja. Hahmoista muistettavimpia ovat epäonniset aikamiespojat, poikaansa jääkiekkokassissa kuljettava surkuhupaisa isähahmo sekä Maan yläpuolelle polttoainevajeen vuoksi juuttuneet avaruuspossut. Sarjan käsikirjoittivat Kari Hietalahti ja Eero Aho. Sarja julkaistiin maaliskuussa 2008 DVD:nä , jonka ikärajaksi laitettiin K-18, koska sitä ei ole tarkastettu Valtion elokuvatarkastamossa. Muita sarjassa useasti esiintyneitä näyttelijöitä olivat muun muassa Aake Kalliala, Jani Volanen, Tiina Lymi, Henry Hanikka, Teemu Lehtilä, Kari Vehkonen, Marianne Kiukkonen sekä Janus Hanski. Sarjassa vierailevia esiintyjiä ovat muun muassa Samuli Edelmann ja Fuckin' Hippies.


title: Äkkiä Anttolassa

text: Sarjan kohtaukset on kuvattu Anttolan lisäksi Mikkelissä, Hirvensalmella ja Pieksämäellä.


title: Äkkiä Anttolassa

text: Avaruuspossut kertovat kahdesta nuoresta ja yhdestä aikuisesta avaruuspossusta, joiden aluksesta loppuu polttoaine ja siksi he jäävät maan yläpuolelle miettimään, kuinka selittäisivät sen äidille.


title: Äkkiä Anttolassa

text: Gay Watch on pilaversio Baywatchista. Siihen kuuluvat pääasiassa rantavahdit päällikkö Hässendörf, siirtolainen ja Keijo. Sketsiin tuli myöhemmin myös isorintainen nainen, johon rantavahdit ovat lääpällään ja sen vuoksi unohtavat aina välillä hoitaa minimaallisen ja miltei tyhjän rannan pelastustoimia.


title: Äkkiä Anttolassa

text: Kesäpeliksi kutsutaan sarjan sitä osaa, jossa Wendy, Anssi ja Jenni ovat. Se on muokattu kopio elokuvasta Hohto, joka kuitenkin pyörii kahden legopalikan varassa, joita Anssi kutsuu kesäpeliksi.


title: Äkkiä Anttolassa

text: Markkiot, eli kolme veljestä, joilla jokaisella on ärrävika, yrittävät olla Anttolan suurrikollisia, mutta huonolla menestyksellä.


title: Äkkiä Anttolassa

text: Anttolan vannoutuneet poikamieskerholaiset muodostuu kolmesta keski-ikäisestä sinkusta, jotka asuvat yhdessä. Heillä kaikilla on ongelmia saada naisia ja he kuluttavat suuren ajan niiden hankkimiseen.


title: Äkkiä Anttolassa

text: Taisto ja Ossi ovat isä ja poika. Ossi asuu suurimmaksi osaksi äidin ja Pasi-sedän luona, joten aika isän kanssa ei ole kovin hauskaa, sillä isä laittaa Ossin aina urheilukassiin ja pyörän takaosaan, eikä osaa polkupyöräillä paljon ollenkaan. Luvassa on siis paljon kaatumisia ja putoamisia, joiden takia Ossin yleisin kysymys on: "Milloin äiti tulee hakemaan?".


title: Äkkiä Anttolassa

text: Tuomo ja Esko. Esko on Anttolan K-supermarketin ainoa kaupanpitäjä. Tuomo on töissä Eskon supermarketissa ja on palkattu grillihiilillä ja nakeilla ottamaan Markkioita kiinni. Tuomo on kehityksestä jäljessä paljon, hän on kyttyräselkäinen, ruma ja osaa ja ymmärtää vain tiettyjä sanoja.


title: Äkkiä Anttolassa

text: Komissaariot Lanttu ja Suomalainen ovat Anttolan peruspoliiseja. Suomalainen on mustaihoinen ja kohtaa paljon rasismia itseään kohtaan. Lanttu puhuu sujuvaa kuopionmurretta ja on hyvin rauhallinen, paitsi rasisteja kohtaan.


title: Äkkiä Anttolassa

text: Suomenruotsalaiset, joihin kuuluu "mormor" sekä hänen kaksi aikuista poikaansa. Kaikkien puhe on eräänlaista suomen ja ruotsin sekoitelmaa.


title: Äkkiä Anttolassa

text: Kurssinvetäjä Pepe Arvo Kurva, joka on avoimesti homoseksuaali sekä kaksi kurssilaista, Janne ja Jukka.


title: Äkkiä Anttolassa

text: Kolme juoppoa, joista etenkin Jyrki on kova kertomaan sepittämiään tarinoita kolmikon samalla nauttiessa Sinolia.


title: Äkkiä Anttolassa

text: Lottovoittaja Silvennoinen on kahdessa jaksossa esiintyvä entinen lottovoittaja, joka tuhlasi miljoonansa viikossa ja ajelee siksi työkseen bussia.


title: Äkkiä Anttolassa

text: Kalle Lipponen on musta anttolalainen urheilija, jonka on vaikeaa pysyä kuivilla, mutta jäätyään steroidien käytöstä kiinni kisoissa päätti aloittaa puhtaalta pöydältä.


title: Äkkiä Anttolassa

text: Liisa Härkonen on Anttolan paikallis-TV:n utelias ja pirteä toimittaja.


title: Äkkiä Anttolassa

text: Baarimikko on herkästi naurava anttolalainen, joka mainostaa aina tilaisuuden tullen "oman panimon olutta".


title: Äkkiä Anttolassa

text: Monitaiteilija Sinatra Pesonen on parissa jaksossa esiintynyt vapaataiteilija, jonka taidot eivät yllä kovin pitkälle.


title: Sancnity

text: Sancnity oli hämeenlinnalainen vuonna 1990 perustettu metallia soittanut yhtye. Se sijoittui kolmanneksi Rockin Suomen mestaruuskilpailussa vuonna 1993.


title: Sancnity

text: Sancity soitti melankolista ja progressiivista metallia. Se teki noin sata keikkaa ympäri Suomea ja valittiin Soundi-lehden vuoden tulokkaaksi 1993. Sancnityn video voitti vuonna 1994 Chicagon Filmifestivaaleilla ensimmäisen palkinnon rock-kategoriassa.


title: Sancnity

text: Vuonna 1995 Sancnityn kokoonpano aloitti uuden Wooden Bone -nimisen yhtyeen.


title: Angel (televisiosarja)

text: Angel on yhdysvaltalainen, Joss Whedonin ja David Greenwaltin yhteistyössä luoma televisiosarja. Sitä esitettiin Yhdysvalloissa yhteensä viiden tuotantokauden ja 110 jakson verran vuosina 1999–2004. "Angelin" nimiosaa näytteli David Boreanaz, ja muissa pääosissa nähtiin muun muassa Charisma Carpenter ja Alexis Denisof. Sarjaa näytettiin Yhdysvalloissa televisiokanava The WB:llä. Suomessa sitä esitti Sub. "Angelin" tuottajana toimi Whedonin Mutant Enemy -yhtiö.


title: Angel (televisiosarja)

text: "Angel" kertoo mustalaissuvun kiroamasta vampyyri Angelista (Boreanaz), joka yrittää hyvittää sieluttomana vampyyrina tekemiään pahoja tekoja taistelemalla pimeyden voimia kuten toisia vampyyreita ja demoneja vastaan. Sarjan alussa Angel muuttaa Los Angelesiin ja perustaa etsivätoimiston, jonka tarkoitus on selvittää asiakkaiden yliluonnollisia ongelmia. Avustajikseen hän palkkaa muun muassa vanhat Sunnydalen tuttunsa Cordelian (Carpenter) ja Wesleyn (Denisof). "Angel" on televisiosarjan "Buffy, vampyyrintappajan" sisarsarja ja jatkaa Angelin ja kumppaneiden tarinaa siitä mihin se "Buffyn" puolella jää. Karistettuaan Sunnydalen tomut jaloistaan ja muutettuaan enkelten kaupunkiin Los Angelesiin kuolematon ja sielulla kirottu vampyyri Angel auttaa viattomia uusilla kotikulmillaan kaukana Buffysta ja kumppaneista – tai niin ainakin oli tarkoitus. Saavuttuaan Los Angelesiin Angel törmää vanhaan tuttavaansa Cordeliaan, Sunnydale High'n entiseen kuningattareen sekä näyillä riivattuun uuteen tuttavuuteen Doyleen.


title: Angel (televisiosarja)

text: Eivätkä kohtaamiset Sunnydalen porukan kanssa tule Cordeliaan jäämään – myös yhteentörmäykset valvoja Wesleyn, tappaja Buffyn, tappaja Faithin, noita Willown, muusikko Ozin ja sielullisen kiusankappale vampyyri Spiken kanssa ovat luvassa, joidenkin kohdalla useampaankin otteeseen. Mukaan liittyviä uusia tuttavuuksia puolestaan ovat muun muassa katupoika Charles Gunn, poliisi Kate Lockley, tiedetyttö Fred Burkle, demoni Lorne ja Connor, joka on Angelin ja vampyyri Darlan teini-ikäinen poika.


title: Angel (televisiosarja)

text: Angel, Cordelia ja Doyle perustavat Angelin etsivätoimiston. Doyle kuolee uhratessaan itsensä ystäviensä ja viattomien puolesta. Wesley liittyy Angelin joukkoihin ja Cordelia perii Doylen näyt, jotka johdattavat Angelin apua kaipaavien jäljille. Tämän kauden aikana tapahtuu paljon: Buffy tulee tapaamaan Angelia, josta tulee hetkeksi ihminen, mutta Angel palaa takaisin sen päivän aamuun ja muuttaa tapahtumia niin ettei hänestä tule ihmistä, ja Buffy palaa kotiin. Cordelia tulee raskaaksi demonille, muttei ehdi synnyttää. Poika jolla ei ole sielua yrittää tappaa läheisensä. Wolfram ja Hartin lakitoimisto räjäyttää Angelin etsivätoimiston ja tuo Darlan takaisin kuolleista Angelin ja muiden tietämättä.


title: Angel (televisiosarja)

text: Angel, Cordelia ja Wesley joutuvat etsimään uuden toimiston, koska edellinen tuhoutui räjähdyksessä. Kun uusi toimisto löydetään, liittyy mukaan Gunn joka on taistellut vampyyrejä vastaan koko elämänsä. Angel erottaa ystävänsä, koska on sekaisin Drusillan ja Darlan takia, ja koska Cordelia ja muut eivät hyväksy sitä, että Angel tekee kaikkensa kostaakseen Wolfram ja Hartille. Lopulta Angel kuitenkin tajuaa virheensä ja haluaa tehdä töitä ystäviensä kanssa. Etsivätoimiston uusi pomo on nyt Wesley. Kauden päättyessä Cordelia joutuu Pyleaan, joka on Lornen kotimaailma, mutta Angel ja muut pelastavat Cordelian ja palaavat kotiin samalla, kun Willow tulee kertomaan Buffyn kuolemasta.


title: Angel (televisiosarja)

text: Fred, jonka Angel pelasti Pyleasta, alkaa pikkuhiljaa tottua elämäänsä Maassa, vaikka olikin viisi vuotta orjana toisessa todellisuudessa. Darla palaa ja odottaa Angelin lasta, minkä pitäisi olla mahdotonta. Samalla demoni Sahjahn tuo Holtzin eli vampyyrinmetsästäjän Angelin ja Darlan menneisyydestä tappamaan heidät. Darla kuolee ja Angelin poika, joka nimetään Connoriksi, syntyy. Wesley pelkää Angelin tappavan poikansa, joten hän vie pojan pois. Tämän vuoksi Holtz saa Connorin siepattua ja vie hänet Quor'tothiin, josta hän palaa parin viikon kuluttua teini-ikäisenä uskoen Angelin tappaneen Holtzin. Raivostunut Connor sulkee Angelin arkkuun ja upottaa arkun mereen. Cordeliasta on tullut osaksi demoni, minkä takia hänestä tulee korkeampi voima.


title: Angel (televisiosarja)

text: Angel löydetään ja palattuaan kotiin hän heittää Connorin ulos. Cordeliaa etsitään yhä, mutta hän ilmaantuu itse takaisin, eikä tunnu muistavan kuka on ja missä on ollut, ennen kuin Lornen loitsu palauttaa hänen muistinsa. Peto ilmestyy Maan päälle Connorin syntymäpaikassa, luo tulitaivaan, tappaa Ra`Tetin jäsenet ja luo auringonpimennyksen. Uskoessaan maailmanlopun olevan käsillä Cordelia makaa Connorin kanssa ja tulee raskaaksi. Angelin sielu erotetaan hänestä jotta Angelus, Pedon vanha vihollinen, palaisi ja pysäyttäisi pedon. Angelus tekeekin niin, mutta sitten hän yrittää tappaa Faithin, jonka Wesley pyysi apuun. Willow kuitenkin palauttaa Angelin sielun ajoissa. Kaikille paljastuu, että Isäntä joka petoa määräili onkin Cordelia, jonka jokin vahva voima otti haltuunsa. Samalla selviää että kaikki mitä Cordelialle on tapahtunut alusta asti, kuten perheen köyhtyminen, Angelin tapaaminen, Pyleaan joutuminen, näyt ja Connorin vieminen olivat suunniteltua jotta Cordelia tulisi raskaaksi. Cordelian ja Connorin jälkeläinen Jasmine syntyy, ajaa Angelin porukan pakosalle ja tappaa useita ihmisiä ennen kuin Connor tuhoaa hänet. Connor aikoo tappaa itsensä ja koomassa olevan Cordelian mutta Angel estää sen tekemällä sopimuksen Wolfram ja Hartin kanssa. Connor saa normaalin elämän ja perheen eikä kukaan paitsi Angel muista Connoria.


title: Angel (televisiosarja)

text: Angel, Wesley, Fred, Gunn ja Lorne pyörittävät Wolfram ja Hartin lakifirmaa, koska uskovat voivansa tehdä sen valtavilla resursseilla paljon hyvää. Se ei näytä onnistuvan, ja Angel aikoo monta kertaa lopettaa ja lähteä, mutta suunnitelmat muuttuvat aina yllättävien käänteiden vuoksi. Kuollut vampyyri Spike palaa ensin haamuna, ja saa lopulta myös ruumiinsa takaisin. Cordelia herää koomasta ja lähtee pois, vaikka ei koskaan herännytkään. Connor tulee perheensä kanssa lakifirman asiakkaaksi ja saa muistinsa takaisin, mutta jatkaa silti elämää uuden perheensä kanssa. Fred kuolee, kun demoni Illyria valtaa hänen ruumiinsa. Illyria alkaa lopulta auttaa Angelin tiimiä. Lindsey yrittää tuhota Angelin Spiken välityksellä apunaan Eve, joka on Angelin yhteys korkeampiin voimiin. Kausi loppuu, kun Wolfram ja Hartin taustavoiman alaisuudessa työskentelevä Mustan okan piiri tuhotaan, ja Wesley kuolee. Angel, Spike, Gunn ja Illyria valmistautuvat sotaan Wolfram ja Hartin Vanhempia Osakkaita vastaan. Sarja loppuu taistelun kynnyksellä.


title: Angel (televisiosarja)

text: "Buffy, vampyyrintappajan" tavoin myös "Angelin" tarinaa on jatkettu sarjakuvamuodossa. "Angel: After the Fall" on Brian Lynchin käsikirjoittama ja Franco Urrun piirtämä sarjakuva, jota myös televisiosarjan toinen luoja Joss Whedon on ollut mukana ideoimassa. Sarjakuva sijoittuu "Angelin" viimeisen jakson jälkeiseen aikaan, ja sen on tarkoitus vastata sarjan kuudetta tuotantokautta.


title: Mikko Leppilampi

text: Mikko Johannes Leppilampi (s. 22. syyskuuta 1978 Pälkäne) on suomalainen näyttelijä, juontaja, laulaja ja alamäkiluistelija.


title: Mikko Leppilampi

text: Leppilammen esikoisalbumi "Mikko Leppilampi" julkaistiin 10. toukokuuta 2006. Albumilta on julkaistu singlet ”Salaisuus” ja ”Tähti”.


title: Mikko Leppilampi

text: Syksystä 2010 lähtien hän on juontanut "Tanssii tähtien kanssa" -ohjelmaa.


title: Mikko Leppilampi

text: Leppilampi on gospelmuusikko Jukka Leppilammen poika. Leppilammen eno on Kummelista tuttu Olli Keskinen.


title: Mikko Leppilampi

text: Mikko Leppilampi ja hänen entinen aviovaimonsa lääkäri Emilia Leppilampi (o.s. Vuorisalmi) avioituivat kesällä 2005. Heidän Lilian-niminen tyttärensä syntyi lokakuussa 2005 ja aviopari erosi tammikuussa 2011. Leppilampi seurusteli ja asui avoliitossa vuosina 2011–2018 valokuvamalli Maryam Razavin kanssa.


title: Mikko Leppilampi

text: Leppilampi pääsi Teatterikorkeakouluun vuonna 2000.


title: Talviolympialaiset 1984

text: Vuoden 1984 talviolympialaiset pidettiin Sarajevossa, Jugoslaviassa 8.–19. helmikuuta 1984. Kisat julisti avatuksi Mika Špiljak. Urheilijoiden olympiavalan vannoi Bojan Križaj ja olympiatulen sytytti Sanda Dubravčić.


title: Talviolympialaiset 1984

text: Pitopaikka päätettiin 18. toukokuuta 1978, Ateenassa, Kreikassa.


title: Talviolympialaiset 1984

text: Olympiaohjelmassa oli 49 tapahtumaa kymmenessä eri urheilulajissa. Lisäksi vammaisalppihiihto oli mukana viralliseen kisaohjelmaan kuulumattomana näytöslajina.


title: Talviolympialaiset 1984

text: Kisoihin osallistui 1 272 urheilijaa 49 maasta. Urheilijoista miehiä oli 998 ja naisia 274.


title: Talviolympialaiset 1984

text: Vuoden 1984 talviolympialaisten mitalitaulukon ykkössijan saavutti Itä-Saksa.


title: Talviolympialaiset 1994

text: XVII talviolympialaiset pidettiin Lillehammerissa Norjassa. Ne olivat ensimmäiset talviolympialaiset, jotka järjestettiin eri vuonna kuin kesäolympialaiset. Lillehammerin talviolympialaiset olivat toiset Norjassa järjestetyt talviolympialaiset Oslon vuoden 1952 olympialaisten jälkeen.


title: Talviolympialaiset 1994

text: Kisojen valintaäänestys pidettiin 15. syyskuuta 1988 ja järjestettiin Etelä-Korean Soulissa kaksi päivää ennen kesäolympialaisten 1988 avajaisia. Lillehammer yritti hakea jo vuoden 1992 talviolympialaisia, mutta ne myönnettiin Albertvillelle.


title: Talviolympialaiset 1994

text: Olympiaohjelmassa oli 61 tapahtumaa 12 eri urheilulajissa.


title: Talviolympialaiset 1994

text: Kisoihin osallistui 1 737 urheilijaa 67 maasta. Urheilijoista miehiä oli 1215 ja naisia 522.Vuoden 1994 talviolympialaisten mitalitaulukon ykkössijan saavutti Venäjä.


title: Fenyyliketonuria

text: Fenyyliketonuria (, PKU) on kehitysvammaisuutta aiheuttava perinnöllinen sairaus. Siitä kärsii maailmalla keskimäärin 1/25 000 lapsesta, mutta Suomessa vain 1/100 000 lapsesta. Tutkituista maista sairaus on yleisin Turkissa, jossa sitä sairastaa 1/2600 lapsesta.


title: Fenyyliketonuria

text: Sairaus johtuu yleensä fenyylialaniinihydroksylaasia (PAH) koodaavaan geenin virheestä, ja se periytyy resessiivisesti. Sen harvinaisempi muoto johtuu siitä, ettei elimistö valmista PAH:n kofaktoria tetrahydrobiopteriinia (BH).


title: Fenyyliketonuria

text: PAH-entsyymin tehtävänä on valmistaa fenyylialaniinista tyrosiinia. Jos tämä reaktio ei toimi, elimistöön kertyy runsaasti fenyylialaniinia ja tyrosiinin taso jää alhaiseksi. Fenyylialaniinin kohonnut pitoisuus veressä vaurioittaa aivojen kehitystä lapsilla, mikä johtaa kehitysvammaisuuteen. Tyrosiinin matala taso taas johtaa alhaiseen melaniinin tuotantoon, minkä takia PKU:ta sairastavien lasten hiukset ovat tyypillisesti vaaleat ja silmät siniset.


title: Fenyyliketonuria

text: Sairauden nimi tulee siitä, että ylimääräinen fenyylialaniini muuttuu elimistössä fenyyliketoneiksi, jotka elimistö erittää virtsan mukana. Ketonit antavat PKU-lapsen virtsalle ummehtuneen hajun.


title: Fenyyliketonuria

text: PKU diagnosoidaan nykyään verinäytteestä, joka voidaan ottaa kolmen päivän ikäiseltä vauvalta. Monissa maissa PKU:ta seulotaan, mutta Suomessa testejä tehdään vain ei-suomalaista syntyperää olevilta länsimaalaisilta, koska sairaus on harvinainen suomalaisten ja myös esimerkiksi japanilaisten keskuudessa.


title: Fenyyliketonuria

text: Jos PKU havaitaan riittävän varhain, lapsi voi kasvaa aikuiseksi ilman aivovaurioita. Tämä edellyttää tarkkaa ruokavaliota, jossa on vain vähän proteiinia ja siten fenyylialaniinia. Vältettävä on myös tavallisia viljatuotteita ja keinotekoista makeutusainetta aspartaamia, jonka eräs hajoamistuote on fenyylialaniini. Potilas saa ruokavaliosta puuttuvat ravintoaineet ravintolisinä. BH:n puutetta voidaan hoitaa antamalla kofaktoria lääkkeenä.


title: Karnataka

text: Karnataka () on yksi Intian eteläisistä osavaltioista. Ennen vuotta 1973 se tunnettiin Mysoren osavaltiona sillä se oli muodostettu vanhan Mysoren kuningaskunnan pohjalle 1950. Vuonna 1956 siihen liitettiin naapuriosavaltioiden kannadankieliset alueet. Kannada on osavaltion virallinen kieli.


title: Karnataka

text: Karnatakan osavaltio ulottuu Arabianmereltä Deccanin ylängölle. Pääkaupunki Bangalore on osavaltion ainoa miljoonakaupunki. Muita huomattavia kaupunkeja ovat Mysore, Mangalore ja Hubli-Dharwad. Nähtävyyksiä ovat muun muassa Badamin, Aiholen, Pattadakalin ja Hampin rauniokaupungit sekä Halebidun, Belurin ja Somnathpurin keskiaikaiset temppelit. Karnatakassa sijaitsee myös jainalaisten pyhiivaelluskeskus Shravanabelagola.


title: Karnataka

text: Karnatakan tuotannoksi budjettivuonna 2008-2009 on arvioitu 58 miljardia Yhdysvaltain dollaria.


title: Karnataka

text: Karnataka on yksi teollistuneimmista osavaltioista Intiassa. Sen pääkaupunki, Bangalore, on tullut tärkeäksi maailman informaatioteknologian keskukseksi ja on Intian IT-pääkaupunki tuottaen noin 35 prosenttia Intian ohjelmistoista. Sitä kutsutaan Intian Piilaaksoksi.


title: Karnataka

text: Suuri osa Intian kultatuotannosta tuli 1900-luvulla Etelä-Karnatakasta, mutta 2000-luvulla kaivoksia on suljettu malmien ehtyessä ja tuotantokustannusten noustessa. Viime aikoina on ollut paljon toimintaa myös mangaanin tuottamisessa Bellary-Hospet-seuduilla joka on ollut perinteisesti rautakaivosten aluetta. Kaivostoimintaa rajoitettiin vuonna 2011 ympäristövaikutusten takia, mutta 2013 yhtiöt ovat saaneet uusia kaivoslupia.


title: Karnataka

text: Malnadin metsisä tuotetaan suuri osa maailman santelipuusta,ja sitä jalostetaan Mysoressa. Mysoren ja Bangaloren perinteiset silkintuotantoalueet tuottavat uusren osan Intian silkistä. Karnataka on Intian Itäosien suurin kahvin tuottaja.


title: Kannada

text: Kannada on yksi vanhimmista dravidakielistä. Sitä puhuu 45 miljoonaa ihmistä pääasiassa Karnatakan osavaltiossa Intiassa. Kannada on yksi Intian kansallisista kielistä.


title: Kannada

text: Itse kannadan kielen historia ulottuu 2 500 vuoden ja kirjoitusjärjestelmänkin 1 900 vuoden taakse. Kannadassa on kolme kieliopillista sukua. Sanoja taivutetaan myös luvussa (yksikkö ja monikko). Kirjoitetun ja puhuttujen varianttien välillä on suuria eroja. Siinä missä kielen kirjoitettu muoto on suhteellisen samankaltainen eri alueilla, puhuttu kieli vaihtelee suurestikin.


title: Kannada

text: Suurin osa puhujista asuu Karnatakassa, Intiassa, mutta heitä on myös viereisissä osavaltioissa. Yhdysvalloissa ja Englannissa on myös suhteellisen merkittäviä kannadankielisiä yhteisöjä.


title: Kannada

text: Kannadan foneemisessa kirjaimistossa on 52 kirjainta, mutta merkkien kokonaismäärä on suurempi sillä kannadassa on paljon ns. yhdistettyjä kirjaimia sekä kirjaimiin liitettäviä pienempiä merkkejä. Se polveutuu Intian muiden pääkielien kirjaimistojen tavoin muinaisesta brahmi-kirjaimistosta ja on suhteellisen monimutkainen. Jokainen kirjoitussymboli vastaa yhtä tavua kun esimerkiksi suomessa se vastaa yhtä foneemia.


title: Oikeuslähde

text: Oikeuslähteellä tarkoitetaan lähdettä, josta ilmenevän oikeusohjeen lainsoveltaja on oikeutettu tai velvollinen ottamaan huomioon ratkaisutoiminnassaan. Oikeuslähteitä systematisoitaessa on yleensä pidetty erityisesti silmällä tuomarin ratkaisutoimintaa, mutta samat oikeuslähteet koskevat soveltuvin osin myös esimerkiksi hallintoviranomaisia.


title: Oikeuslähde

text: Oikeuslähdeopin juuret ovat Tolosen mukaan Pohjoismaissa 1800-luvun lopussa ja 1900-luvun alussa, mutta Keski-Euroopassa ne ulottuvat 1500-luvulle ja luonnonoikeuden kautta vielä paljon kauemmas. Silti vasta myöhemmin tapahtunut oikeuden positivoituminen ("ius positivus", asetettu oikeus) jätti tapaoikeuden taemmas ensisijaisena oikeuslähteenä eli oikeudellisen harkinnan perusteena. Positivoituminen voi silti tapahtua lainsäädännön tai oikeuskäytännön kautta, edellinen kuten mannermainen eurooppalainen oikeus ja jälkimmäinen kuten brittiläinen ja amerikkalainen eli angloamerikkalainen oikeus. Myös oikeustiede positivoi oikeutta systematisoinnin ja tulkinnan avulla, muun muassa tunnistamalla normiristiriitoja ja esittämällä niille perusteltuja ratkaisuja. Samalla tavalla yhteiskunnan yleinen kehitys muovaa oikeutta arvojensa, intressiensä ja vaateidensa kautta.


title: Oikeuslähde

text: Yleistäen, lainsäätäjien ja tuomioistuinten näkökulma oikeuslähteisiin on auktoriteettia eli voimassaoloa korostava, oikeustieteellä taas oikeuden systemaattista sisältöä korostava ja yhteiskunnalla oikeuden toteutumista eli oikeutta realisoivia tapahtumia korostava.


title: Oikeuslähde

text: Suomalaisista tutkijoista oikeuslähteitä ovat tarkastelleet tai ainakin sivunneet Otto Brusiin jo 1930-luvulla ja Osvi Lahtinen 1950-luvulla. Kaarle Makkonen jakaa väitöskirjassaan vuonna 1965 oikeudelliset ratkaisutilanteet yksinkertaisiin, tulkinta- ja aukkotilanteisiin. Aulis Aarnion teoria oikeuslähteistä, esitettynä ensimmäisen kerran vuonna 1982 kirjassa "Oikeussäännösten tulkinta" ja myöhemmin eli 1989 kirjassa "Laintulkinnan teoria" perustuu kuitenkin erilaiseen näkökulmaan eli niiden velvoittavuuteen.


title: Oikeuslähde

text: Aulis Aarnion mukaan oikeuslähteet voidaan Suomessa jakaa kolmeen ryhmään niiden velvoittavuuden mukaan: 1. "vahvasti velvoittaviin", 2. "heikosti velvoittaviin" sekä 3. "sallittuihin oikeuslähteisiin".


title: Oikeuslähde

text: Vahvasti velvoittaviin oikeuslähteisiin luetaan Suomen oikeudessa laki ja maan tapa. Vahvasti velvoittaville oikeuslähteille on tyypillistä, että niitä soveltamatta jättävä tuomari syyllistyy virkavirheeseen. Maan tavan lukeminen vahvasti velvoittavaksi oikeuslähteeksi perustuu vuodelta 1734 peräisin olevaan oikeudenkäymiskaaren säännökseen, jolla ei nykyaikaisessa yhteiskunnassa ole juuri merkitystä. Muodollisesti voimassa oleva laki tai yksittäinen lainkohta voi menettää vahvasti velvoittavan oikeuslähteen asemansa, jos sitä ei todellisuudessa sovelleta (ns. "desuetudo") ja se siten menettää merkityksensä.


title: Oikeuslähde

text: Heikosti velvoittaviin oikeuslähteisiin kuuluvat lainsäätäjän tarkoitus sekä korkeimpien oikeuksien prejudikaatit. Lainsäätäjän tarkoitus ilmenee ensisijaisesti lain esitöistä, joita ovat lähinnä komiteanmietinnöt, hallituksen esitykset sekä eduskunnan valiokuntien mietinnöt ja lausunnot. Prejudikaateilla tarkoitetaan korkeimpien oikeuksien ennakkopäätöksiä, joilla ohjataan lainkäytön yhteneväisyyttä. Heikosti velvoittaville oikeuslähteille on tyypillistä, että niitä noudattamatta jättävä lainsoveltaja ei syyllisty virkavirheeseen, mutta on velvollinen perustelemaan niistä poikkeamisen. Lisäksi vaarana on, että ratkaisu muuttuu ylemmässä oikeusasteessa. Lainvalmisteluaineiston ja prejudikaattien oikeuslähdearvo riippuu siitä, kuinka vanhasta säädöksestä on kyse. Yleensä lainvalmisteluaineiston tulkinta-arvo vähenee ja prejudikaattien kasvaa säädöksen vanhetessa.


title: Oikeuslähde

text: Sallituilla oikeuslähteillä viitataan lähteisiin, joilla ei ole institutionalisoitua asemaa, mutta joita voidaan käyttää hyväksi oikeudellisessa ratkaisutoiminnassa. Tällaisiksi lähteiksi on luettu esimerkiksi oikeustieteelliset kirjoitukset, reaaliset argumentit ja oikeusvertailevat lähteet.


title: Oikeuslähde

text: Oikeuslähteiden perinteistä kolmijakoa on viime vuosina pidetty ongelmallisena sen johdosta, että kansallista lainsoveltajaa velvoittavat ylikansalliset normit ovat tulleet käytännön oikeuselämässä yhä tärkeämmiksi. Ylikansallisia normeja, jotka eivät kunnolla sovi jaotteluun, ovat esimerkiksi Euroopan unionin tuomioistuimen ratkaisut, Euroopan ihmisoikeusoikeustuomioistuimen ratkaisut, Euroopan neuvoston ihmisoikeussopimuksen määräykset sekä Euroopan unionin sääntely. Kaikille näille on yhteistä se, että ristiriitatilanteessa ne ovat normihierarkiassa kansallisten oikeuslähteiden yläpuolella, ja lainsoveltajan tulisi siksi soveltaa niitä kansallisten normien sijasta.


title: The Elder Scrolls III: Morrowind

text: The Elder Scrolls III: Morrowind (yleisesti Morrowind) on Bethesda Softworksin kehittämä ja vuonna 2002 Microsoft Windowsille ja Xboxille julkaisema "The Elder Scrolls" -tietokoneroolipelisarjan videopeli.


title: The Elder Scrolls III: Morrowind

text: Alussa pelaaja luo hahmonsa. Tämä on toteutettu siten, että hahmon luontiin liittyvät seikat putkahtelevat eräänlaisina rutiinikysymyksinä kun hänet vapautetaan vankilasta. Hahmolle annetaan nimi, ja sen rotu valitaan kymmenestä eri vaihtoehdosta.Hahmonluontiprosessin toinen vaihe on taitojen valitseminen. Pelaaja voi joko vastata tietokoneen antamiin eettisiin kysymyksiin ja saada niiden pohjalta luodun hahmon, valita yhden valmiiksi luoduista hahmomalleista, tai valita itse haluamansa taidot.


title: The Elder Scrolls III: Morrowind

text: Taidot jaetaan kolmeen luokkaan: taistelu, taika ja häive: Pelaajan hahmo ei pelin alussa osaa eikä omista juurikaan mitään. Hahmon taidot kehittyvät aina kun niitä käytetään, tai kun joku opettaa pelaajalle niiden käyttöä. Kouluttajilta voi ostaa rahalla koulutusta, mutta he eivät voi opettaa pelaajaa kuin tiettyyn rajaan asti. Myös jotkin kalliit kirjat kehittävät taitoja.


title: The Elder Scrolls III: Morrowind

text: Pelaajahahmolla on myös kahdeksan ominaisuutta: voima, ketteryys, kunto, nopeus, persoonallisuus, älykkyys, tahdonvoima ja onni. Ominaisuuksia voi kehittää hahmon tason noustessa. Jotkin taidot ovat sidoksissa tiettyihin ominaisuuksiin, ja taitoa kehittämällä myös ominaisuus kasvaa.


title: The Elder Scrolls III: Morrowind

text: Hahmon ominaisuudet vaikuttavat siihen, mitä pelaaja voi tehdä ja miten voimakas hahmo on taistelussa. Voima-ominaisuuden kasvaessa pelaaja voi kantaa enemmän tavaraa mukanaan ja hänellä on enemmän elinvoimaa. Jokaisella pelin tavaralla on tietty paino, joka vie tietyn tilan pelaajan enimmäiskantomäärästä.


title: The Elder Scrolls III: Morrowind

text: Tarina sijoittuu Vvardenfell-nimiselle saarelle, joka sijaitsee Morrowindin provinssissa.


title: The Elder Scrolls III: Morrowind

text: Vvardenfellin saarelta löytyy muun muassa kymmeniä kaupunkeja, luolia, hautoja, torneja, muinaisia rakennelmia ja temppeleitä. Morrowindin kattama pelialue ei ole niin laaja kuin joissain pelisarjan aiemmissa osissa, mutta sen sisältöön kiinnitettiin erityistä huomiota. Arvostelijat kehuivat pelin yksityiskohtaista maailmaa ja runsasta sisältöä. Vapaa pelityyli antaa pelaajalle mahdollisuuden erilaiseen kokemukseen jokaisella pelikerralla, mikä vahvistaa vaikutelmaa suuresta ja elävästä maailmasta. Koko pelimaailman jokaisen kolkan tutkiminen ja jokaisen tehtävän suorittaminen vaatisi varmasti useamman kuukauden mittaisen jatkuvan pelaamisen.


title: The Elder Scrolls III: Morrowind

text: Morrowind painottaa pääjuonen seuraamista vähemmän kuin edeltäjänsä, ja pelaajalla on lähes täysi vapaus valita, mitä haluaa tehdä alun hahmonluonnin jälkeen. Peli sallii jopa pääjuoneen kuuluvien henkilöiden tappamisen, tosin tästä seuraa varoitus siitä ettei pelin juonta voi enää saattaa loppuun. Pelaaja voi sattumalta joutua erilaisiin tapahtumiin mukaan suorittaessaan tehtäviä ja keskustelemalla eri hahmojen kanssa. Pelin tekijöiden mottona oli pelin valmistuksen aikana ”Do what ever you want, and have fun doing it”.


title: The Elder Scrolls III: Morrowind

text: Morrowind on roolipeleille ominaiseen tapaan dialogi- ja tehtäväpainotteinen. Valtaosa sen sisällöstä koostuu pelimaailmassa olevien hahmojen tai ryhmittymien tarjoamista tehtävistä, joita suorittamalla pelaaja saa vastineeksi rahaa, esineitä ja uusia taitoja. Killoilla ja eri ryhmittymillä voi olla keskinäisiä jännitteitä, ja pelaaja voi helposti joutua jonkin ryhmän epäsuosioon auttaessaan kilpailevaa kiltaa. Pelissä on myös viisi ”Suurta klaania” (Great Houses): Telvanni, Redoran, Indoril, Dren ja Hlaalu, joista voi liittyä pelin aikana vain yhteen ja tehdä vain sen antamia tehtäviä. Kuitenkin vain Redoran, Telvanni ja Hlaalu kelpuuttavat sinut jäsenekseen.


title: The Elder Scrolls III: Morrowind

text: Hahmot tervehtivät pelaajaa, ja tervehdyksen tyyli ja sisältö riippuu pelaajan rodusta, kunnosta tai henkilökohtaisesta suhteesta kyseiseen hahmoon. Hahmojen puheen sisältö voi muuttua sen mukaan, mitä tehtäviä pelaaja on suorittanut ja missä tämä on käynyt.


title: The Elder Scrolls III: Morrowind

text: Pelaaja voi halutessaan kävellä kaupunkien väliset matkat, mutta tarjolla on myös erilaisia matkustusmuotoja: laivamatka, Silt strider -kyyti ja maagienkillan tarjoama teleporttaus. Tummien haltioiden muinaisissa rakennelmissa on "propylon chamber" -huoneita, joiden välillä on myös mahdollista teleportoida, mutta käyttääkseen niitä pelaajan tulee omistaa kaikki kymmenen index-kiveä.


title: The Elder Scrolls III: Morrowind

text: Pelaaja voi myös luoda itse omia aseita, varusteita, taikoja ja taikajuomia. Tämä kuitenkin edellyttää, että pelaajalla on niiden tekemiseen tarkoitetut taidot.


title: The Elder Scrolls III: Morrowind

text: "Morrowindin" grafiikka oli ilmestyessään näyttävää. Tunnelma pelissä on varsin synkkä, ja monet ovatkin sitä mieltä että juuri tämä hieman pimeä, outo ja salaperäinen ympäristö on se mikä erikoisesti vetää puoleensa tavallisempaan fantasiamaailmaan tottuneille. Monet "Morrowindin" seuraajan "Oblivionin" pelaajatkin kaipailevat pelin hieman synkähköä tunnelmaa. Paikkoja on paljon erilaisia, ja niissä on vaihteleviä sääolosuhteita. Jos pelaaja ei pidä nyt vanhasta grafiikasta, niin peliin saa ladattua modin nimeltä overhaul joka parantaa pelin ulkonäköä huomattavasti.


title: The Elder Scrolls III: Morrowind

text: Pelimaailmaa on elävöitetty lisäämällä siihen vaihtuvat vuorokauden ajat ja sää. Pelimaailma myös vilisee paljon erilaisia otuksia joista osa on harmittomia ja osa pelaajan kimppuun hyökkääviä.


title: The Elder Scrolls III: Morrowind

text: Morrowindia vaivaa vanhana pelinä myös suuri ohjelmointivirheiden määrä. Esimerkiksi hyppiminen on toteutettu pelissä melko kömpelösti, ja jos yrittää hypätä jonkin kaiteen päälle lähietäisyydeltä, siihen jää todennäköisesti kiinni. Jos Vivecissä (tässä tapauksessa kaupunki) putoaa toisesta kerroksesta alimpaan kerroksen, ei pelihahmolle käy kuinkaan, mutta vastaava pudotus vahingoittaa hahmoa muualla pelissä. Usein myös sisätiloissa liikkuminen on hankalaa jos tietokonehahmot ovat edessä tai pelaaja juuttuu johonkin seinän kohtiin kiinni. Kiipeäminen ei onnistu, ja siksi Vivecin viemäreissä uidessa täytyy löytää maalle johtava ramppi sen sijaan että kiipeäisi vedestä pois.


title: The Elder Scrolls III: Morrowind

text: Peli on tehty helposti muokattavaksi ja siihen on julkaistu "TES Construction Set", jonka avulla peliä voidaan helposti muokata tai tehdä peliin lisämoduleita (plugins). Pelin kotisivulta on mahdollista hakea virallisia lisämoduleita jotka lisäävät peliin uusia ihmisiä, paikkoja, esineitä ja erityisesti uusia tehtäviä.


title: The Elder Scrolls III: Morrowind

text: Peliin on tehty lukuisia modeja ja modikokoelmia, jotka lisäävät peliin uutta sisältöä, kuten hahmoja, paikkoja, rakennuksia, eläimiä, taikoja, aseita ja kiltoja. Myös ulkoasupäivityksiä on tehty. Yksi kunnianhimoisimmista on Morrowind Overhaul, jonka tavoitteena on uudistaa koko pelin audiovisuaalinen sisältö.


title: The Elder Scrolls III: Morrowind

text: "Morrowindiin" on julkaistu kaksi lisälevyä, jotka tulee ostaa erikseen ja ne vaativat alkuperäisen pelin toimiakseen. Nykyisin on myös saatavilla "Morrowind Game of the Year Edition", joka sisältää alkuperäisen pelin sekä molemmat lisälevyt. Versio sisältää melkein uusimman päivityksen. Lisäosissa on myös satoja uusia tehtäviä.


title: The Elder Scrolls III: Morrowind

text: Tribunalin tapahtumat sijoittuvat Mournholdin (myös Almalexia) kaupunkiin, minne on mahdollista matkustaa Ebonheartista (kaupunki Vvardenfellin eteläkärjessä) teleporttaamalla kunhan on ensin joutunut Dark Brotherhoodin murhayrityksen kohteeksi. Mournholdissa voi Morrowindin tapaan seurata pelin pääjuonta, joka alkaa Dark Brotherhoodin johtajan tappamisesta, tai tehdä joitakin monista muista tehtävistä. Pääjuonessa ja monissa muissakin tehtävissä pitää mennä kaupungin alla sijaitseviin viemäreihin ja raunioihin, jotka sisältävät monia melko vaarallisia vihollisia, esimerkiksi goblineita, eivätkä ole oikea paikka kokemattomille hahmolle. Sisältää myös tärkeän päivityksen, joka näyttää taistelussa vihollisen energiamäärän, sekä huomattavan määrän uusia aseita, panssareita ja vihollisia.


title: The Elder Scrolls III: Morrowind

text: Lisäosa sijoittuu Solstheimin saarelle, jota Nordit (yksi roduista) asuttavat. Saarelle saapuessa Nordit ovat vihamielisiä kaikkia muita rotuja kohtaan, paitsi Nordeja kohtaan, joten Nordina ei joudu Solstheimin saarella ongelmiin. Saari ilmestyy pelikartan luoteisosaan ja on kooltaan noin neljäsosa Vvarvendellin pelialueesta. Saarella voi suorittaa sekalaisia tehtäviä, mutta saarella on myös oma pääjuonensa. Bloodmoon antaa pelaajalle myös mahdollisuuden muuntautua ihmissudeksi. Lisäosa sisältää myös huomattavan määrän uusia aseita, nuolia, panssareita ja vihollisia. Solstheim ei tehtäviensä haasteellisuuden takia ole tarkoitettu heikkotasoisille hahmoille.


title: Leningrad Cowboys

text: Leningrad Cowboys on vuonna 1987 perustettu rockyhtye. Jäsenille tunnusomaista ovat pitkät ”hiussarvet” sekä yhtä pitkät kengät. Oman tuotannon lisäksi yhtyeelle on tunnusomaista soittaa tunnettuja länsimaisia rock-kappaleita ja niiden ohella venäläisiä kansanlauluja uudelleensovitettuina. Leningrad Cowboys on esiintynyt yli kuudessakymmenessä maassa ja tehnyt yli tuhat konserttia.


title: Leningrad Cowboys

text: Yhtyeen jäsenet olivat aluksi suurilta osin Sleepy Sleepersistä tuttuja. Vuosien varrella kokoonpano on muuttunut lähes täysin. Aki Kaurismäki on ohjannut elokuvat "Leningrad Cowboys Go America" (1989) ja "Leningrad Cowboys Meet Moses" (1994).


title: Leningrad Cowboys

text: Suuren yleisön tietoisuuteen yhtye nousi 12. kesäkuuta 1993 järjestetyn "Total Balalaika Show'n" myötä. Konsertissa Leningrad Cowboys soitti yhdessä Aleksandrovin kuoron eli Puna-armeijan kuoron kanssa Helsingin Senaatintorilla. Ilmaiskonsertista tehtiin tupla-cd sekä dokumenttielokuva Total Balalaika Show. 18. kesäkuuta 1994 järjestettiin Berliinissä Lustgarten-aukiolla "Nokia Balalaika Show", missä yli 60 000 ihmistä oli katsomassa Leningrad Cowboysien ja Aleksandrovin kuoron esiintymistä.


title: Leningrad Cowboys

text: Vuonna 1994 Leningrad Cowboys esiintyi New Yorkissa MTV USA Video Music Awardseissa Radio City Music Hallissa. Samana iltana lavalla olivat muiden muassa Rolling Stones ja Bruce Springsteen.


title: Leningrad Cowboys

text: Vuoden 1996 "Go Space" -levyn myötä yhtye on levyttänyt pääosin omia kappaleitaan, mutta vanhat rock-klassikot säilyvät kuitenkin liveohjelmassa.


title: Leningrad Cowboys

text: 23. elokuuta 2003 järjestettiin Helsingissä Senaatintorilla toinen konsertti, "Global Balalaika Show", jossa yhtyeellä oli vierailijoina Aleksandrovin yhtyeen lisäksi UMO Jazz Orchestra, oopperalaulaja Johanna Rusanen sekä Angélique Kidjo ja muita maailmanmusiikin tähtiä.


title: Flanderi

text: Flanderi () on Belgian liittovaltion pohjoinen, pääosin hollanninkielinen osa. Belgian eteläinen osa, Vallonia on pääosin ranskankielinen lukuun ottamatta itäisiä saksankielisiä raja-alueita. Belgian liittovaltio muodostuu hallintoalueista () sekä kieliyhteisöistä (). Siten Flanderi voidaan käsittää joko Flanderin alueena (), joka ei sisällä pääkaupunki Brysseliä, tai Flanderin (kieli)yhteisönä (), joka käsittää myös kaksikielisen Brysselin, joka on sekä liittovaltion että Flanderin pääkaupunki.


title: Flanderi

text: Toisin kuin ranskankielisessä Valloniassa, jossa Vallonian alueella ja Vallonian yhteisöllä on erilliset hallinnolliset roolit, Flanderissa vuodesta 1980 lähtien kaikki hallinnolliset tehtävät on siirretty Flanderin yhteisölle, jolla on oma vaaleilla valittu parlamentti ja hallitus, joita Flanderin alueella ei nykyään enää ole. Flanderin alueella (ilman Brysseliä) asuu 6,25 miljoonaa ihmistä (2010) ja alueen kokonaispinta-ala on 13 522 km². Flanderin alueen suurin kaupunki on Antwerpen. Muita merkittäviä kokoisia kaupunkeja ovat Gent, Brugge, Leuven, Mechelen ja Kortrijk.


title: Flanderi

text: Vaikka Bryssel on sekä Flanderin että Belgian liittovaltion pääkaupunki, Flanderilla ei ole aluehallinnollisia oikeuksia Brysselissä, jolla on oma aluehallinto, kuntarakenne ja alueellinen parlamentti. Flanderin yhteisö vastaa kuitenkin myös Brysselissä sille liittovaltiorakenteessa kuuluvista hollanninkielisten koulutus-, kulttuuri-, ja terveydenhoitopalveluiden tuottamisesta, kuten vastaavasti myös Vallonian yhteisö vastaa myös Brysselissä vastaavien ranskankielisten palveluiden tuottamisesta.


title: Flanderi

text: Flanderin alue jakaantuu viiteen provinssiin, joilla on omat aluehallinnolliset tehtävänsä. Flanderin provinssit ovat:


title: Flanderi

text: Useimmat Flanderin asukkaat kokevat olevansa flaameja ja vasta toissijaisesti tai ei ollenkaan belgialaisia. Flanderi on yksikielisesti hollanninkielinen, mutta muutamissa alueen kunnissa, etupäässä Brysselin välittömässä ympäristössä on mahdollista saada julkisia palveluita ranskan kielellä. Tarkkoja tilastoja alueen väestön äidinkielistä ei kuitenkaan ole kerätty Belgian väestörekisteriin.


title: Reinheitsgebot

text: Reinheitsgebot (suoraan käännettynä "puhtausmääräys"), oluen puhtauslaki, on Baijerissa, Ingolstadtissa 23. huhtikuuta 1516 annettu määräys oluen valmistuksesta ja myynnistä.


title: Reinheitsgebot

text: Alkuperäisessä tekstissä määrättiin, että ainoat ainesosat joita voi käyttää oluen panossa ovat vesi, ohra ja humala. Laki määritteli myös oluen hinnaksi 1–2 penniä Maß:ia (1,069 litraa) kohden. "Reinheitsgebot" ei ole enää Saksassa voimassa oleva laki vaan sen on korvannut "Vorläufiges deutsches Biergesetz", joka sallii "Reinheitsgebot"ista poiketen muun muassa vehnämaltaan ja ruokosokerin, mutta kieltää mallastamattoman ohran käytön.


title: Reinheitsgebot

text: Alkuperäinen laki ei myöskään mainitse hiivaa. Vasta 1800-luvulla Louis Pasteur keksi mikro-organismien roolin käymisprosessissa - siksi hiivan ei tiedetty olevan oluen ainesosa. Oluenpanijat yleensä ottivat edellisen oluterän sakkaa ja lisäsivät sitä seuraavaan siirtäen samalla käymiseen tarvittavat mikro-organismit. Jos sakkaa ei ollut saatavilla, he laittoivat sammiot avoimeen tilaan, jossa villihiivat ja muut ilmassa olevat mikrobit siirtyvät vierteeseen aloittaen käymisen (vrt. lambic).


title: Reinheitsgebot

text: Humalaa käytettiin oluessa ennen kaikkea säilöntäaineena. "Reinheitsgebot"in tarkoituksena oli estää muiden huonompien säilöntämenetelmien käyttäminen. Näitä ainesosia kuten sieniä, suomyrttiä, nokkosta käytettiin ennen humalan "keksimistä".


title: Reinheitsgebot

text: Saksalaiset panimot ovat hyvin ylpeitä puhtauslaista ja monet (jopa puhtauslain kieltämiä vehnäoluita panevat) väittävät yhä käyttävänsä sitä. Tämä on kuitenkin enemmän mainontaa kuin todellisuutta.


title: Reinheitsgebot

text: Nykyään EU:n lait sallivat "Reinheitsgebot"in ainesosien lisäksi kaikkien elintarvikkeiden, joita saa käyttää ruokana, käyttämisen oluessa. Useimmat saksalaiset panimot kuitenkin vapaaehtoisesti noudattavat puhtauslakia, käyttäen tätä myötämielisyyttä hyvänä markkinointimenetelmänä. Ennen EU-lakien tuloa myös Kreikassa käytettiin "Reinheitsgebot"ia 1800-luvun alkupuolelta lähtien, koska maan ensimmäisen kuninkaan Otton (alun perin baijerilainen prinssi) asettama laki oli yhä voimassa.


title: Reinheitsgebot

text: Puhtauslaki on saanut kritiikkiä ja sen suojelevuutta on pidetty esteenä erilaisten oluttyyppien kehittymiselle Saksassa. Saksassa onkin kehitetty vain muutamia alueellisia erikoisuuksia kuten Düsseldorfin altbier ja Kölnin kölsch.


title: Reinheitsgebot

text: Saksojen yhdistyessä 1990 Saksan demokraattisen tasavallan puolella sijainnutta Klosterbrauerei Neuzellea kiellettiin käyttämästä nimitystä olut perinteisestä mustasta oluestaan, tuotteesta joka on luultavasti vanhempi kuin puhtauslaki itse.


title: Reinheitsgebot

text: Kriitikkojen mielestä saksalaisten panimoiden mainostus on harhaanjohtavaa, sillä Saksassa ei valmisteta mitään olutta vuoden 1516 lain mukaan. Lakihan ei tunne hiivaa, lisäksi se mainitsee ohran, muttei ohramallasta. Panimot voivat myös käsitellä käyttämäänsä vettä kemikaaleilla, samaten ohrankasvatuksessa käytetään paljon erilaisia kasvinsuojeluaineita, joten olut ei ole tässä mielessä "puhdasta". "Reinheitsgebot" ei myöskään itsessään ole tae hyvästä oluesta.


title: Reinheitsgebot

text: Puhtauslaissa yksi oluen ainesosa on panimovesi. Itse panimovettä laki ei määrittele, joten historian aikana panimoveden on väitetty olevan milloin mitäkin. Käytännössä panimoveden avulla mitä tahansa kemikaaleja tai mausteita on voitu uuttaa oluen sekaan.


title: Juustohöylä

text: Juustohöylä on pieni kotitalouskäyttöön tehty höylä, jolla juustosta saadaan leikatuksi ohuita viipaleita. Nykyaikaisen juustohöylän kehitti vuonna 1925 norjalainen puuseppä Thor Bjørklund.


title: Juustohöylä

text: Nykyinen juustohöylä koostuu tyypillisesti ohuesta kädensijasta ja lapion muotoisesta päästä: Päässä on halkio, jonka pohjalla on veitsen terä.


title: Juustohöylä

text: Jonkinlaisia juustohöyliä on saattanut olla yhtä kauan kuin juustoakin. Roomasta on esimerkiksi löytynyt ajanlaskun alun ajan tienoilta peräisin oleva kupariesine, jossa on jäämiä juustosta. Nykyaikaisen juustohöylän kehitti kuitenkin norjalainen huonekalupuuseppä Thor Bjørklund vuonna 1925. Bjørklund halusi kehittää työkalun, jolla kovakin juusto olisi helposti leikattavissa tasapaksuiksi viipaleiksi, mikä oli vaikeaa veistä käyttäen. Työkalun innoittaja oli tavallinen höylä. Juustohöylän valmistus aloitettiin Lillehammerin tehtaalla vuonna 1927. Suomessa juustohöyliä on löytynyt Hackmanin tuotevalikoimasta ainakin vuodesta 1939 lähtien. Bjørklund kuoli vuonna 1975 ja suurin osa nykyisin markkinoilla olevista juustohöylistä pohjautuu hänen keksimälleen alkuperäiselle juustohöylälle.


title: Cronquistin luokittelu

text: Cronquistin luokittelu on koppisiemenisten ("Magnoliophyta") kasvien taksonominen luokittelujärjestelmä. Sen on kehittänyt Arthur Cronquist ja se on esitelty julkaisuissa "An Integrated System of Classification of Flowering Plants" ("Yhtenäinen koppisiemenisten luokittelujärjestelmä", 1981) ja "The Evolution and Classification of Flowering Plants" ("Koppisiemenisten evoluutio ja luokittelu", 1968, 1988).


title: Cronquistin luokittelu

text: Cronquistin luokittelu jakaa koppisiemeniset kasvit kahteen luokkaan: yksisirkkaisiin ("Liliopsida") ja kaksisirkkaisiin ("Magnoliopsida"). Yksisirkkaiset jakautuvat edelleen viiteen ja kaksisirkkaiset kuuteen alaluokkaan.


title: Cronquistin luokittelu

text: Vaikka Cronquistin luokittelua käytetään edelleen laajasti, Angiosperm Phylogeny Groupin (APG) luokittelu syrjäyttää sen vääjäämättä lähiaikoina. APG:n tutkimukset ovat osoittaneet, että Cronquistin luokittelu virheellinen – erityisesti jako yksi- ja kaksisirkkaisiin on perusteeton, koska kaksisirkkaiset eivät muodostaa monofyleettistä ryhmää.


title: Cronquistin luokittelu

text: Cronquistin luokittelu jakaa koppisiemeniset luokkiin, alaluokkiin, lahkoihin ja heimoihin seuraavasti:


title: Cronquistin luokittelu

text:
"Magnoliopsida" — kaksisirkkaiset
"Liliopsida" — yksisirkkaiset


title: Tavaramerkki

text:
Tavaramerkki, ® on merkki (esimerkiksi sana, kuvio, iskulause tai niiden yhdistelmä), jonka avulla tavarat tai palvelut voidaan yhdistää niiden liikkeellelaskijaan. Tavaramerkki on tarkoitettu käytettäväksi elinkeinotoiminnassa. Tavaramerkin ansiosta kuluttajat pystyvät markkinoilla erottamaan tietyn yrityksen tuotteet muiden vastaavista tuotteista.
Tavaramerkin haltijalla on yksinoikeus merkin käyttämiseen tavaran tai palvelun tunnuksena. Tämä tarkoittaa myös sitä, että merkin haltija voi kieltää muita käyttämästä merkkiään tai siihen sekoitettavissa olevaa toista merkkiä.


title: Tavaramerkki

text: Yksinoikeus tavaramerkkiin saadaan rekisteröimällä merkki tai käyttämällä sitä niin, että merkki katsotaan vakiintuneeksi. Suomessa rekisteröinnin suorittaa Patentti- ja rekisterihallitus. Rekisteröinnin edellytykset luetellaan tavaramerkkilain 2 luvussa. Merkki ei saa olla lain, yleisen järjestyksen tai hyvän tavan vastainen eikä "harhaanjohtava". Tavaramerkkiin ei saa ilman lupaa ottaa vaakunaa, lippua tai muuta sellaista tunnuskuvaa, eikä toisen nimeä tai merkkiä eikä toisen suojatun teoksen nimeä.


title: Tavaramerkki

text: Merkin on oltava "erottamiskykyinen" eli rekisteröitävän tavaramerkin tulee olla omiaan erottamaan haltijan tavarat tai palvelut muiden vastaavista. Tavaran lajia, laatua, paljoutta, käyttötarkoitusta, hintaa taikka valmistuspaikkaa tai -aikaa joko yksinomaan tai ainoastaan vähäisin muunteluin tai lisäyksin ilmaiseva merkki ei sellaisenaan ole erottamiskykyinen. Erottamiskykyiseksi ei katsota myöskään merkkiä, joka muodostuu yksinomaan tavaran luonteenomaisesta, teknisen tuloksen saavuttamiseksi välttämättömästä tai tavaran arvoa olennaisesti korottavasta muodosta. Mikäli merkin erottamiskyky tulee arvioitavaksi, siinä kiinnitetään huomiota kaikkiin asianhaaroihin hakemuksen kattamien luokkien osalta. Muuten erottamiskykyä vailla oleva merkki voi tulla erottamiskykyiseksi käytön perusteella. Silloin on kiinnitettävä huomiota kaikkiin asianhaaroihin ja erityisesti siihen, kuinka kauan ja miten laajalti merkkiä on käytetty.


title: Tavaramerkki

text: Tavaramerkki voi menettää erottamiskykynsä. Ilmiötä nimitetään "vesittymiseksi" (dilutaatio). Esimerkiksi Aspirin on lääketehdas Bayerin tavaramerkki, mutta sittemmin yleisnimitynyt sanaksi "aspiriini". Samoin on käynyt sanoille barbie, teflon, termos, lego tai mono, joka oli alkujaan tavaramerkki (Mononen Oy), joka vesittyi hiihtojalkineen yleisnimitykseksi. Nokia Oyj on rekisteröinyt sanamerkin "Kännykkä", mutta siitä on sittemmin tullut matkapuhelimen yleisnimitys. Toisaalta erottamiskykyä vailla oleva tavaran nimitys voi käytännössä vakiintua, etenkin toiminimioikeuden tuella. Esimerkki hissimerkki "Kone" jota valmistaa Kone Oyj.


title: Tavaramerkki

text: Rekisteröitäessä on ilmoitettava, mihin tavara- tai palveluluokkiin merkki rekisteröidään.


title: Tavaramerkki

text: Merkkiä voidaan pitää vakiinnutettuna, kun se on tullut eri kohderyhmien keskuudessa yleisesti tunnetuksi kyseisen tavaran tai palvelun tunnusmerkiksi. Vakiintuminen edellyttää kuitenkin merkin "tavaramerkinomaista" käyttöä. Vakiintunut merkki saa suojaa vain niille palveluille, joiden tunnuksena sitä on käytetty. Merkin haltijalla on "yksinoikeus" tavaramerkkiin. Kukaan toinen ei saa käyttää tavaroissaan tai palveluissaan samaa tai sekoitettavissa olevaa merkkiä.


title: Tavaramerkki

text: Rekisteröinti on maksullinen ja voimassa kymmenen vuotta. Rekisteröinti voidaan uudistaa aina kymmenen vuoden välein. Suomalaisen tavaramerkin uudistamisen voi yksinkertaisimmillaan hoitaa maksamalla uudistamismaksun PRH:lle.


title: Tavaramerkki

text: Ellei tavaramerkkiä käytetä tai uudisteta, yksinoikeus siihen lakkaa.


title: Tavaramerkki

text: Merkinhaltijan yksinoikeutta rajoittaa eräissä tapauksissa "rinnakkaiskäyttöoikeus". Omaa nimeään, toiminimeään tai osoitettaan saa käyttää tavaramerkkinä, ellei se ole omiaan aiheuttamaan sekaannusta.


title: Tavaramerkki

text: Rekisteröinti voidaan julistaa tuomioistuimessa mitättömäksi joko alkuperäisen esteen takia, eli siksi, ettei merkkiä olisi lainkaan saanut rekisteröidä, "erottamiskyvyn" menettämisen, "sekoitettavuuden" tai harhaanjohtavuuden vuoksi, tai merkin menetettyä rekisteröimisen edellytyksen.


title: Tavaramerkki

text: Rekisteröinti ja oikeus on kansallinen oikeus. Tämän lisäksi on mahdollista hakea suojaa myös Euroopan Yhteisön tavaramerkiasetuksen mukaisesti.


title: Tavaramerkki

text: Tavaramerkin kaupallinen arvo ja tavaramerkkioikeudellinen suoja voi olla erittäin suuri. Niinpä etenkin suuryritykset voivat olla hyvin tarkkoja tavaramerkkinsä käyttämisestä, jos se liittyy niiden valmistamiin tavaroihin tai tarjoamiin palveluihin.


title: Tavaramerkki

text: Hakemusvaiheessa olevan tavaramerkin tunnuksena käytetään yleisesti tunnusta ™. Rekisteröidyn merkin tunnuksena taas voi käyttää tunnusta ®. Näillä tunnuksilla ei kuitenkaan ole Suomessa oikeudellista merkitystä. Rekisteröityjä tavaramerkkejä on yli 88 000 kpl. ®-merkin saa Windowsissa näppäilemällä Alt + 0174 (Alt-näppäin pohjassa).


title: Tavaramerkki

text:
Tavaramerkkirekisteröinnin antama suoja on maa- tai aluekohtaista. Rekisteröinti antaa lähtökohtaisesti suojaa vain siinä maassa tai alueella, jossa se rekisteröity.
Ulkomailta tavaramerkkisuojaa tarvitseva voi käyttää hyväkseen kansallisia rekisteröintijärjestelmiä mutta usein on mahdollista turvautua myös kansainvälisiin järjestelmiin kuten Maailman henkisen omaisuuden järjestön hallinnoiman Madridin Pöytäkirjan mukaiseen rekisteröintiin. Kolmas vaihtoehto on rekisteröidä merkki OHIMissa yhteisön tavaramerkiksi eli koko Euroopan unionin kattavaksi tavaramerkiksi.


title: Tavaramerkki

text: Yritys voi käyttää tavaramerkkejään omassa toiminnassaan, mutta se voi tämän asemesta tai lisäksi myöntää niihin myös "lisenssejä". Aivan tyypillisesti tuotteella voi olla rinnakkain kaksi tai useampia merkkejä, esimerkiksi "Volkswagen" ja "Golf" ja "TDI" ja "BlueMotion". Joskus merkin takana olevan yrityksen tunnistaminen voi olla vaikeaa. Sveitsiläinen "Swatch Group" omistaa tätä nykyä kymmeniä kellomerkkejä, jotka ainakin näyttävät kilpailevan asiakkaista.


title: Tavaramerkki

text: Jos tavaramerkkiä ei käytetä riittävän laajasti, yksinoikeus tavaramerkin käyttämiseen voidaan menettää. Mikäli tavaramerkkiä käytetään, se voidaan toisaalta uudistaa rajoittamattoman monta kertaa. Manner-Euroopassa kölninveden merkki "4711" on ollut käytössä yli 200 vuotta.


title: Tavaramerkki

text: Tavaramerkkejä voi myös pantata. Panttaus on rekisteröitävä, jotta panttaus on pätevä kolmatta kohtaan.


title: Tavaramerkki

text: Erilaiset alkuperäleimat ovat hyvin vanhoja. Roomalaiset tiilileimat ovat olleet usein tutkimuksen kohteena. Keskiajalla ja uuden ajan alussa metallien leimaaminen oli ajoittain jopa pakollista. Tästä muistuttavat edelleen käytössä olevan kullan ja hopean leimat, joilla on käytännössä sama merkitys kuin mittojen ja painojen "vakaamisella". Tavaran alkuperään liittyvät myös posliinileimat (Sèvers, Meissen - Arabia).


title: Tavaramerkki

text: Nykyisillä tavaramerkeillä ei ole tätä garantiafunktiota. Niitä ei ole tarkoitettu todisteiksi tavaran alkuperästä, vaan korkeintaan kaupallisesti alkuperästä.


title: Tavaramerkki

text: Tavaramerkki on yleensä suojattu siinä muodossa, jossa se esiintyy tavaramerkkirekisterissä. Silti täsmälliseen graafiseen asuun kiteytettyjä merkkejä on tapana kehittää kulloistakin makua vastaavaksi.


title: Tavaramerkki

text: Yrityksen käyttämä logo voi sisältää rekisteröidyn tavaramerkin. Merkin- ja toiminimenhaltijat käyttävät usein merkkiin viittaavaa symbolia tai emblemiä, kuten tyyliteltyä kirjainta (Stockmanin S-kirjain; Pohjola-yhtiön P-kirjain), tai vaakunat ja liput mieleen tuovia viiva- tai väriyhdistelmiä. Esimerkki tavaramerkkioikeudellisesti suojatusta logosta on "Lacoste" -krokotiili.


title: OpenWrt

text: OpenWrt on pääasiassa reititinlaitteita varten räätälöity Linux-käyttöjärjestelmän levityspaketti.


title: OpenWrt

text: Alun perin OpenWrt kehitettiin Linksys WRT54G-tukiasemalle.


title: OpenWrt

text: OpenWrt:n kehittämisen on mahdollistanut se, että Linksysin tuotteessaan käyttämä ohjelmisto on lisensoitu GNU GPL -lisenssillä. Lisenssiehtojen mukaisesti Linksys on julkaissut tuotteessaan käyttämänsä ohjelmakoodin, jota hyödyntämällä taidokkaat ohjelmoijat, "hakkerit", ovat voineet kehittää oman versionsa laitteen ohjelmistosta. Linksys julkaisi ohjelmakoodinsa vuonna 2004.


title: OpenWrt

text: Toisin kuin monet muut olemassa olevat firmware-versiot, OpenWrt on kehitetty puhtaalta pöydältä uudeksi järjestelmäksi. OpenWrt:n kehittämisen pääajatuksena onkin välttää kaikkien ominaisuuksien sisällyttämistä samaan pakettiin, ja tarjota hyvin kevyt perusjärjestelmä, jota voi helposti laajentaa tarpeiden mukaisesti käyttämällä ipkg-paketinhallintajärjestelmää.


title: OpenWrt

text: OpenWrt-ohjelmistoa hallitaan www-käyttöliittymällä tai komentoriviltä SSH-yhteyden kautta. Laite voidaan konfiguroida hyvinkin monimutkaisesti, koska perinteinen www-käyttöliittymä ja ohjelmisto rajoituksineen eivät ole esteenä. Mahdollista on esimerkiksi määritellä eri VLAN-verkkoja laitteen neliporttiseen kytkimeen. Myös VPN-yhteyksille saadaan tuki, joka löytyy vain kalliimmista laitteista vakiona.


title: OpenWrt

text: OpenWrt-ohjelmistolla saadaan käyttöön uusimmat Linux-ohjelmistot omaan tukiasemaan. Samalla saadaan laitteen toiminta mahdollisimman nopeaksi ja joustavaksi. Perehtyneemmille käyttäjille alusta tarjoaa mahdollisuuden kehittää toimintoja, jotka löytyvät vasta paljon kalliimmista laitteista.


title: OpenWrt

text: Suomessa suurin OpenWrt-ohjelmiston avulla rakennettu WLAN-yhteisö on OpenSpark.


title: Kristiina Elstelä

text: Anna Kristiina Elstelä (10. tammikuuta 1943 Helsinki – 26. kesäkuuta 2016 Helsinki) oli suomalainen teatteri- ja elokuvanäyttelijä. Elstelä esiintyi myös monissa televisiosarjoissa, kuten "ÄWPK – Älywapaa palokunta", "Kaverille ei jätetä" ja "Helppo elämä". Elstelä tunnetaan myös kabaree- ja musikaalilaulajana.


title: Kristiina Elstelä

text: Elstelä oli teatterisukua: hänen isänsä oli ohjaaja-näyttelijä Ossi Elstelä ja äitinsä näyttelijä Irja Elstelä. Myös hänen sisarensa Riitta Elstelä on näyttelijä, ja hänen veljensä ohjaaja Esko Elstelä esiintyi parissa elokuvassa. Elstelä oli naimisissa kahdesti (Leo Kalsto sekä Jotaarkka Pennanen 1979–1995), joista hänelle syntyivät lapset Hanna Kalsto ja Kasimir Pennanen. Kasimir kuoli 25-vuotiaana vuonna 2006 jäätyään junan alle.


title: Kristiina Elstelä

text: Kristiina Elstelä aloitti uransa isänsä Ossi Elstelän perustamassa ja johtamassa revyyteatterissa Punaisessa Myllyssä näyttelijänä ja tanssijana 1961–1963. Hänen uransa jatkui eri teattereissa. Ensimmäinen pieni elokuvarooli oli mannekiinina "Taape Tähtenä" -elokuvassa 1962.


title: Kristiina Elstelä

text: Keväällä 2006 Elstelä oli yksi tanssivista julkkiksista MTV3:n ohjelmassa "Tanssii tähtien kanssa", jossa hän sijoittui parinsa Marko Keräsen kanssa toiseksi.


title: Kristiina Elstelä

text: Elstelä kuoli 73-vuotiaana sunnuntaina 26. kesäkuuta 2016 pitkän sairauden jälkeen.


title: Frances Bean Cobain

text: Frances Bean Cobain (s. 18. elokuuta 1992) on Nirvana-yhtyeen edesmenneen laulajan Kurt Cobainin ja rokkari Courtney Loven tytär. Heti vauvan synnyttyä viranomaiset huostaanottivat hänet. Pariskunta sai lapsensa huoltajuuden vasta tämän ollessa puolitoistavuotias. Isänsä kuoleman 5. huhtikuuta 1994 jälkeen hänen huoltajuutensa määrättiin Cobainin äidille, Wendylle, kun Courtney Love pidätettiin OxyContinin yliannostuksen jälkeen lokakuussa 2003. Sen jälkeen Frances oli Cobainin äidin luona, kunnes palasi Loven huoltajuuteen tammikuussa 2005. Molemmat vanhemmat ovat kärsineet pahoista huumeongelmista.


title: Frances Bean Cobain

text: Frances Cobain on saanut nimensä The Vaselines -yhtyeen Frances McKeen mukaan. Toisen nimensä (Bean = papu) hän sai kun muistutti isänsä mielestä papua ultraäänikuvassa. Drew Barrymore on hänen kummitätinsä ja Michael Stipe kummisetänsä.


title: Frances Bean Cobain

text: Frances Cobain on antanut lehdistölle kaksi virallista haastattelua: ensimmäinen oli "Teen Vogue" -lehdessä 13. syyskuuta 2005 ja toinen brittiläisessä "i-D magazinessa" tammikuussa 2006. "Rolling Stone" -lehden mukaan Frances Cobain oli valitsemassa marraskuussa 2005 ilmestyneen Nirvanan "" -kokoelman nimeä ja kansikuvaa.


title: Frances Bean Cobain

text: Cobain on seurustellut muusikko Isaiah Silvan kanssa vuodesta 2010. Vuoden 2011 lopulla he kihlautuivat.


title: Jet Propulsion Laboratory

text: Jet Propulsion Laboratory on ollut vuodesta 1958 Nasan hallinnoima avaruustekniikkakeskus. Se on planeettalentojen kotipaikka, mutta sillä on enenevässä määrin kiinnostusta Maan kaukokartoitukseen. JPL:ssä toimii 6 000 työntekijää. Siellä on myös suuret satelliittien testauslaitokset. JPL:n vuosibudjetti oli 2000-luvun alussa noin 1,3 miljardia dollaria, josta 60 % kuluu planeettatutkimukseen (tästä puolet Mars-lentoihin) ja 20 % maan kaukokartoitukseen.


title: Jet Propulsion Laboratory

text: JPL syntyi 1930-luvulla, jolloin sen tutkimusteema oli nimensä mukainen eli rakettimoottorit. Perustajiin kuuluivat muun muassa Frank Malina ja Martin Summerfield. Heitä tuki Unkarista maanpakolaisena tullut Theodore von Karman, joka toimi California Institute of Technologyssä (CIT, CalTech) professorina.


title: Jet Propulsion Laboratory

text: John Whiteside (Jack) Parsons (2. lokakuuta 1914 – 17. kesäkuuta 1952) tutki rakettimoottoreita California Institute of Technologyssä 1930-luvulla ja sitä kautta hänestä tuli yksi Jet Propulsion Laboratoryn ja Aerojet Corporation-yhtiön perustajista. Hänen panoksensa oli suurin JATO-rakettien kehittämisessä lentokoneita varten.


title: Jet Propulsion Laboratory

text: Alussa kiinteäajoaineraketteja testattiin Pasadenan laidalla sijaitsevissa kuivuneissa joenuomissa alkeellisella varustuksella.


title: Jet Propulsion Laboratory

text: Toisen maailmansodan aikana laboratorio kehitti Yhdysvaltain laivastolle raketteja, joilla lentokoneiden lentoonlähtömatka lyhenisi (JATO, Jet Assisted Take-Off). Toimivat JATO-raketit olivat kiinteäajoainetta polttavia, mutta myös nesteajoaineita alettiin tutkia.


title: Jet Propulsion Laboratory

text: Sodan loputtua JPL siirtyi suunnittelemaan Yhdysvaltain armeijalle ballistisia ohjuksia. Vuosina 1945–58 se kehitti keskimatkan ydinohjuksia. Niitä olivat mm. Corporal ja Sergent. Rakettien toimintatodennäköisyys oli 30 % luokkaa ja osumatarkkuus huono. JPL oli aikonut kehittää ohjuksia aina eversti-nimiseen ohjukseen asti. Näin ei kuitenkaan käynyt. Ballistiset ohjukset siirtyivät laivastolle ja 1948 syntyneille ilmavoimille ja armeija jäi sivuun.


title: Jet Propulsion Laboratory

text: Kun Sputnikin lento motivoi Yhdysvaltain hallituksen perustamaan Nasa-avaruushallinnon 1958, alkoivat neuvottelut siitä, mistä tutkimuslaitoksista se rakennetaan. Armeija luovutti Redstonen asevarikon Alabamasta (siitä tuli Marshall Space Flight Center) ja JPL:n. Se siirtyi Nasalle Yhdysvaltain Maavoimilta vuoden 1958 lopussa. JPL:stä ei kuitenkaan tullut Nasan keskus (field center) vaan se on ikään kuin yksityinen laboratorio, jota hallinnoi CIT-yliopisto. Tämä piirre johti 1960- ja 1970-luvuilla Nasan johdon ja JPL:n väliseen konfliktiin, mutta JPL:n status on pysynyt alkuperäisenä.


title: Rapsi

text: Rapsi eli kaalirapsi ("Brassica napus" subsp. "oleifera") on lantun alalaji, jota viljellään öljykasvina sekä Suomessa että muualla Euroopassa, Pohjois-Amerikassa ja Australiassa. Suomessa kevätrapsia voidaan viljellä eteläisimmässä osassa maata eli ns. I vyöhykkeellä. Tavanomaiset syysrapsilajikkeet eivät ole menestyneet Suomessa, mutta puolikääpiöivät, matalakasvuiset hybridilajikkeet vaikuttavat lupaavilta. Niillä on matalan kasvupisteen ansiosta paremmat mahdollisuudet selvitä kylmyydestä.


title: Rapsi

text: Rapsin siemenistä puristetaan öljyä, jätteistä saadaan karjanrehuksi käytettäviä rapsikakkuja (sisältävät noin 21 % muuntuvaa valkuaisainetta). Rapsiöljyä käytetään ruoanlaitossa, mutta sen käyttöä energialähteenä on myös tutkittu.


title: Rapsi

text: Suomessa vuonna 2017 rapsin viljelyala oli 37 000 hehtaaria, mikä on ohittanut rypsin 28 500:n hehtaarin viljelyalan.


title: René Hanriot

text: René Hanriot (1867 – 1925) oli ranskalainen lentokonesuunnittelija. Ensimmäisen maailmansodan sytyttyä Hanriotin tehdas valmisti sotilaskoneita ensin Levallois'ssa ja myöhemmin Boulogne-Billancourtissa. Päätuote oli HD1-hävittäjäkone, jota rakennettiin 1 200 kappaletta. Hanriotin tehdas valmisti miltei 5 000 lentokonetta, joista osa oli omia (esimerkiksi HD1, HD2, HD3) ja osa lisenssivalmistusta. Maailmansotien välisenä aikana Hanriot sai hyvän maineen etenkin HD14-koulukoneen vuoksi, joita valmistettiin yli 2 000 kappaletta.


title: René Hanriot

text: Hanriot oli kotoisin Burgundystä. Hänestä tuli nuorena kilpa-autoilija. Hän otti osaa muun muassa Pariisi-Madrid-ralliin ja vuonna 1904 hän saavutti nopeuden maailmanennätyksen, 128 km/h. Hänen 13-vuotias poikansa Marcel oli apukuljettajana.


title: René Hanriot

text: René Hanriot kiinnostui pian myös lentämisestä. Hän kannatti yksitasoja aikana, jolloin pääosa koneista oli kaksitasoja. Vuonna 1910 René Hanriot perusti lentokoulun Reimsiin, jossa mm. hänen 16-vuotias poikansa sai lentolupakirjan. Kun René Hanriot kuoli vuonna 1925, hänen pojastaan Marcelista tuli yhtiön johtaja.


title: Windows Embedded Compact

text: Windows Embedded Compact (aikaisemmin Windows Embedded CE tai Windows CE) on Microsoftin luoma pienitehoisiin ja laiteresursseiltaan vaatimattomiin laitteisiin suunniteltu käyttöjärjestelmä. Sen ydin eroaa huomattavasti työpöytäkoneiden Windowseista ja tarvitsee toimiakseen alle megatavun muistia. CE:n käyttämiseksi ei tarvita myöskään levytallennustilaa. Käyttöjärjestelmän tukemia suoritinarkkitehtuureja ovat MIPS, ARM, Intelin x86 ja Hitachin SuperH, ja ohjelmistot on useimmiten käännetty kahdelle ensimmäiselle.


title: Windows Embedded Compact

text: Windows CE:tä käytetään etenkin kämmentietokoneissa, kuten Pocket PC:ssä sekä muutamissa matkapuhelimissa (Windows Mobile -jakelut). Se toimii myös Sega Dreamcastissa ja Xboxissa, joskaan Xboxin normaali käyttöjärjestelmä ei ole CE vaan ominaisuuksiltaan riisuttu Windows 2000.


title: BMP-1

text: BMP-1 (, "jalkaväen taisteluajoneuvo") on Neuvostoliiton 1960-luvulla käyttöön ottama rynnäkköpanssarivaunu. Vaunu yhdisti taisteluun jalkaväkeä kuljettavan panssariajoneuvon kevyen panssarivaunun ominaisuuksiin.


title: BMP-1

text: BMP-1 kehitettiin Neuvostoliitossa toisen maailmansodan jälkeen alkaneen kylmän sodan tarpeisiin. Vaunun suunnittelu aloitettiin GBTU:n (Neuvostoliiton panssarivoimien päähallintokeskus) aloitteesta Neuvostoliitossa 1959 ja tavoitteena oli kehittää uudenlainen jalkaväen taisteluajoneuvo nimenomaan ydinsodan tarpeita ajatellen. Vaunun suunnittelun lähtökohtia oli myös amfibio-ominaisuudet, joilla olisi ollut suuri strateginen merkitys, ominaisuuden avulla olisi voitu ylittää Länsi-Euroopan joet nopeasti, jos laaja maasota olisi syttynyt lännen ja idän välillä.


title: BMP-1

text: Pitkälti Hruštšovin tuon aikaisesta innostuksesta raketti- ja ohjusaseisiin johtuen yhdeksi vaatimukseksi tuotantomallille asetettiin se, että pääaseen oli kyettävä taistelemaan myös taisteluvaunuja vastaan. Alun perin pääaseeksi harkittu 20–30 mm:n konetykki hylättiin, ja kun Šipunov/Grjasevin suunnittelutoimisto tarjosi uudenaikaista 73 mm:n matalapainekanuunaa projektiin, se myös hyväksyttiin kompromissiratkaisuna.


title: BMP-1

text: Tämän 2A28 -vaunukanuunan koettiin olevan riittävän tehokas tuon aikakauden NATO-vaunuja vastaan alle 800 m:n etäisyyksillä, mitä se pitkälti myös olikin. Ammus, PG-15 (ontelo), läpäisi testeissä 0° osumiskulmalla tuolloin riittävänä pidetyn 300–320 mm. Kyseinen ammus koostui kahdesta osasta; rakettilaukauksen pohjaan kiinnitetystä kartussista, joka heitti varsinaisen rakettilaukauksen ulos putkesta, jolloin rakettimoottori syttyi ja kiihdytti itse laukauksen loppunopeuteen noin 550–600 m/s.


title: BMP-1

text: Samainen suunnittelutoimisto kehitti 2A28-vaunukanuunan rinnalle panssarintorjuntaohjusjärjestelmän, jolla oli tarkoitus kattaa ampumaetäisyydet 800–3000 m. Läpäisyä ohjuksella oli 400–450 mm. Ohjus oli aikanaan todellinen edistysaskel ja nähtiin, että panssarivaunujen elinaika olisi ohi, kun pst-ohjukset pystyivät hallitsemaan suurillakin etäisyyksillä taistelukenttää pystyen läpäisemään minkä vaunun tahansa. Myöhemmin kävi ilmi, ettei näin toki ollut. Ohjuksessa oli monia puutteita: sen lataus oli vaikeaa ja hidasta, lentoaika pidemmille ampumaetäisyyksille niin pitkä, että häirinnän mahdollisuus kasvoi hyvin suureksi. Osuminen oli myös hyvin haastavaa varsin alkeellisella joystick-tyylisellä ohjaimella. Ohjus- ja kanuunajärjestelmän lisäksi myöhemmässä prototyyppivaiheessa aseistuksessa oli mukana uuden PKM-konekiväärin panssarivaunumalli PKT, jossa oli hieman raskaampi piippu ja sähkölaukaisu. PKT asennettiin kiinteästi torniin kanuunanputken suuntaisesti.


title: BMP-1

text: Kuten usein Neuvostoliittolaisessa aseteollisuudessa, päätettiin BMP-projekti "kilpailuttaa" useilla suunnittelutoimistoilla. Prototyypille annettiin vaatimus: "uintikykyinen, ABC-suojattu jalkaväen taisteluajoneuvo, jossa sijoitettuna jo valmis Šipunov/Grjasevin toimiston suunnittelema torni-asepaketti".


title: BMP-1

text: Neljän eri suunnittelutoimiston prototyypistä valittiin lopuksi Isakovin toimiston prototyyppi nr.765, suunnittelunimeltään "Koršun". Alustan tilaratkaisu oli käytännöllisin: takana miehistötila, keskellä torni ja edessä moottori kuljettajan ollessa vasemmalla. Vaunun prototyypin ensimmäiset testit olivat 1964-1965 ja vuonna 1966 BMP hyväksyttiin Neuvostoliiton sotavarustukseen, jolloin myös pienimuotoinen sarjatuotanto Tšeljabinskissa aloitettiin. Vuonna 1968 tuotanto siirrettiin Kurganiin ja rakenteeseen, jossa oli varsin paljon "lastentauteja", tehtiin lukuisia pieniä muutoksia. Varsinainen suuren mittakaavan sarjatuotanto aloitettiin vuonna 1970, jolloin vaunun rakennetta korjattiin vielä noin 20 cm pidemmäksi paremman uintivakavuuden vuoksi. Tästä mallia kutsutaan yleisesti ensimmäiseksi varsinaiseksi BMP-1:ksi.


title: BMP-1

text: Myöhemmin 1970-luvulla pieniä muutoksia tehtiin tuotantomalleihin ja tuotanto siirtyi myös lisenssillä Puolaan ja Tšekkoslovakiaan, joissa tehtiin myös omia pieniä muutoksia malleihin.


title: BMP-1

text: Läntiselle sotilastiedustelulle vaunu tuli tutuksi marraskuun 1967 Punaisen torin paraatissa. Vaunu edusti aivan uudenlaista ajattelutapaa mekanisoidussa sodankäynnissä aiheuttaen jopa hätäännystä länsimaiden puolustustahoilla. Vaunun paranneltu versio BMP-2 tuli julkisuuteen vasta syyskuussa 1982, vaikka se oli ollut jo useita vuosia Puna-armeijan peruskalustoa.


title: BMP-1

text: BMP:n erottaa aiemmista panssaroiduista miehistönkuljetusvaunuista se, että se oli ensimmäinen täysin panssaroitu telaketjuilla kulkeva miehistönkuljetusajoneuvo, joka oli aseistettu vaunukanuunalla. Tämä ominaisuus teki vaunusta ensimmäisen varsinaisen jalkaväen taisteluajoneuvon. Kehitysaskel oli merkittävä, koska aikaisemmin panssaroidun miehistönkuljetusajoneuvon tehtävä taistelukentällä oli ollut kuljettaa jalkaväki taistelukentälle suojaten sitä vihollisen epäsuoralta tulelta ja kiväärikaliiperisten aseiden tulelta sekä tukea jalkaväkeä taistelussa. BMP muutti jalkaväen roolia pikemminkin panssariaseen tukijaksi. Vaunun sisällä kulkeva jalkaväkiryhmä kykeni tulittamaan rynnäkkö- ja konekivääreillään vaunun sisältä miehistötilassa olevien panssarikalottien, eli "ampumaluukkujen" läpi, joka myös kertoo "roolinvaihdosta".


title: BMP-1

text: BMP-1:n rakenne oli aikaansa nähden Neuvostoliiton sotatekniikassa varsin monimutkainen ja kallis; sen oli tarkoitus tulla "ns. parempien yksiköiden" käyttöön, koska koko armeijan mekanisointi BMP:llä oli taloudellisesti mahdotonta. Näin ollen muille yksiköille oli tarkoitus käyttää edullisempaa BTR-60 pyöräajoneuvoa.


title: BMP-1

text: 1960-luvulla taistelukentän ajateltiin mahdollisen Varsovan liiton ja NATO:n kohtaamisessa muodostuvan ydin- ja kemiallisten aseiden hävittämäksi autiomaaksi, jolla valtavat panssarimuodostelmat ottaisivat mittaa toisistaan. Jalkaväen ajateltiin kykenevän edes jotenkuten tehokkaaseen taistelutoimintaan ainoastaan panssaroidun ja NBC-suojatun taisteluajoneuvon sisältä. Tällaista skenaariota silmällä pitäen panssarikaloteille olisi ehkä löytynytkin käyttöä. Myöhemmin doktriinit muuttuivat ja kalottien hyödyllisyydestä kiisteltiin ylipäätään. Tuli panssarikaloteista voikin parhaimmillaan olla vain häirintätulta, mahdollisesti jopa tehokasta sellaista. Tarkka tähdätty tuli kaloteista ei ole liikkuvasta vaunusta mahdollista. Tärkeimmät syyt tulen epätarkkuuteen ovat vakaajan puuttuminen, huono näkyvyys ja aseen rajoitettu ampumasektori.


title: BMP-1

text: Vaunun runkorakenne on varsin perinteinen, telakoneisto sisältää molemmin puolin kuusi telapyörää ja kolme ylätelapyörää, jokaisen alatelapyörän ollessa sauvajousitettu. Edessä ja takana on lisäksi iskunvaimentimet. Sauvajousikotelot ovat miehistötilan lattiassa ja ne antavat samalla tarpeellista jäykistettä rungolle. Johtopyörä on takana ja vetopyörä moottorin myötä edessä. Moottori on pitkittäin sijoitettu V-6 (UTD-20), vaihteiston ollessa poikittain keulaa lähempänä. Ohjaus on kytkin-jarru-tyyppinen sivuvälityksillä.


title: BMP-1

text: Vaunun panssarointi suojaa kevyiden aseiden luodeilta sekä tykistökranaattien sirpaleilta. Neuvostoliitossa Kurganin tehtaissa valmistetuissa BMP-vaunuissa käytettiin uutta silloin korkeatasoisinta käytössä ollutta Paton-instituutin kehittämää pintakarkaistua ESR-menetelmällä tehtyä panssarilevyä (Brinell-kovuus 51). Lisenssillä Itä-Euroopassa tehdyissä vaunuissa havaittiin käytetyn myös huonompia teräslaatuja. Alun perin etupanssaroinnin vaatimuksena oli 20 mm konetykin ammuksen kestokyky, mikä myös vastaa todellisuutta. Etupanssarointi kesti myös yli 600 m etäisyydeltä ammutut 25 mm APDS-T ammukset. Etupanssarointi ei kestä uusimpia 25 mm APFSDS-T DU/Volframi-alikaliiperiammuksia. Sivupanssarointi kestää 7,62x54 mm AP-luodin kk-osumat, mutta läheltä (alle 300 m) ja erityisesti edullisella osumiskulmalla 12,7 mm kk:n AP-ammus läpäisee melko usein kylkipanssarin, tämän vuoksi erityisesti Afganistanin sodassa käytettiin 8 mm lisäpanssarilevyjä kyljissä ja tornin sivu- ja etusektorissa.


title: BMP-1

text: Panssarointi vaihtelee välillä 6–33 mm seuraavasti: kansi- ja takapanssari 6–8 mm, sivu- ja etuyläviistopanssari 18 mm, etualaviistopanssari 17 mm, tornin etuosa 25 mm, tykin asekilpi 33 mm ja pohja 12–16 mm. Lisäksi lasikuidusta valmistetut sisäpuoliset sirpalesuojalevyt luukuissa sisäpuolella (noin 8 mm). Erityisesti etupanssari on hyvin kallistettu ja lisää suojaa huomattavasti jo pelkästään suuren kimpoamisriskin vuoksi. Vaunun takaovissa olevat polttoainesäiliöiden sisältävä diesel/polttoöljy lisäävät takapanssarin suojaa jossain määrin, lukuun ottamatta panssarisytytysluoteja, joille ko. rakenne on herkkä.


title: BMP-1

text: Taistelukokemukset vaunusta eri sodissa ovat ilmaisseet sen taistelukestävyydestä, että vaunu on varsin arka etenkin sivusta ammutuille raskaan konekiväärin ja singon osumille. Tosin edestäpäin ammutut kk-osumat, sekä jopa singonosumat on havaittu kimpoavan varsin herkästi tai räjähtävän epätäydellisesti johtuen hyvin kallistetusta etupanssarista. Luonnollisesti tst-vaunujen ammuksille BMP:n panssari ei voi käytännössä mitään, kuten ei juuri mikään muukaan jalkaväen taisteluajoneuvo. Sivun lisäpanssaroinnin (BMP-1D, Afganistan) on havaittu tekevän vaunun käytännössä immuuniksi sivulta päin ammutuille 12,7 mm (joissain tapauksissa myös 14,5 mm) panssariluodeille ja jossain määrin lisännyt myös sinko-osuman kestävyyttä.


title: BMP-1

text: Aseistukseen kuuluvat edellä mainitut 73 mm vaunukanuuna, 7,62 mm konekivääri ja panssarintorjuntaohjuksen ampumalaite. Aikanaan aseistus riitti lyömään läntiset kevyet vaunut ja jopa raskaimmat vaunut ohjuksen avulla. Onteloammuksen lentorata oli varsin tasainen 800 metrin sisällä, jolloin taistelutähtäimen käyttö oli helppoa nopeissa tulenavauksissa. Sen sijaan BMP-1:n sijoittaminen sen edellä etenevän jalkaväkiryhmän yhteyteen tuotti taktisessa suunnittelussa ongelmia. BMP-1:n tykin tulikorkeus on niin matala, että etenevät jalkaväkiryhmät olivat vaarassa joutua vaunun tulilinjalle. Tämä ratkaistiin määrittelemällä etenevälle ryhmälle 50 metrin "suoja-alue" vaunun kohdalle, jotta tulitoimintaa pystyttiin esteettä suorittamaan.


title: BMP-1

text: Tulitukitehtävissä kanuuna täyttää osaltaan tehtävänsä edelleen jossain määrin, mutta pst-kyky rajoittuu lähinnä kevyempiin vaunuihin. 2A28 on aseena varsin yksinkertainen ja siksi varmatoiminen, alle 800 metrin etäisyyksillä se on erittäin tarkka käytettäessä ontelokranaattia ja tulinopeus on hyvä, etenkin jos alun perin käytössä ollut hidas ja vaarallinenkin automaattilataaja on poistettu (kuten Suomessa on tehty). Manuaalinen lataus on erittäin helppoa ja tulinopeus jopa 10 laukausta /min. Suurin ongelma tulenavauksessa onkin lähinnä laseretäisyysmittarin ja vakaajan puute. BMP-1:sen on käytännössä pysähdyttävä, kun ammutaan kanuunalla. 1960–1970-lukujen tarpeisiin vaunun aseistus oli siis täysin riittävä, mutta jo 1970-luvun puolivälissä oltiin kehittämässä BMP-1:sen seuraajaa BMP-2:sta.


title: BMP-1

text: BMP-1:sen matalapainekanuunan koettiin olevan kantamaltaan liian lyhyt kasvaneille ampumaetäisyyksille, sekä kantamansa loppupäästä liian epätarkka etenkin sivutuulessa. Erityisiä kokeiluita tehtiin pidemmällä putkella ja parannetulla a-tarvikkeella, mutta loppujen lopuksi BMP-2:sen kehittelytyön aloittamiseksi antoi lopullisen virikkeen se, että 1970-luvun puolivälissä ja lopussa doktriinit muuttuivat: katsottiin ettei ydinaseilla käytävä sota ollut enää todennäköinen ja päätettiin parantaa tulinopeutta- ja voimaa pitkille etäisyydelle 1500–3000m, sekä parantaa kykyä torjua itsenäisesti NATO:n tuolloin lanseeraamia taisteluhelikoptereita. Lopullisen tuen kehitykselle antoivat jo ensimmäiset Afganistanin sisällissodan kokemukset vuodesta 1979 alkaen, jossa vuoristo-oloissa tarvittiin huomattavasti isompia korotuskulmia kuin 2A28:n 33°.


title: BMP-1

text: Vaunu on täysin uimakykyinen ja varustettu ABC-aseilta suojaavalla järjestelmällä. Vaunun kaikki luukut suljetaan suojeluhälytyksen tullen ja käynnistetään painetuuletin, ilma tulee imusuodattimen kautta ja sisällä on pieni ylipaine. Vaunun panssarointi suojaa riittävästi normaalilta ydinsäteilyltä, lukuun ottamatta neutronisäteilyä.


title: BMP-1

text: Suomessa BMP-1-vaunuja käytettiin vuosina 1982–2004 panssarijääkärien kuljettamiseen ja tulituen antamiseen hyökkäävälle jalkaväelle. Vuonna 2004 BMP-1 siirrettiin reservikäyttöön ja sen korvasi BMP-2 panssarijääkärikomppanian kalustossa. Suomella oli vuonna 2001 käytössä 156 BMP-1-vaunua (The Military Balance 2001–2002, IISS).


title: BMP-1

text: Suomeen BMP-1-vaunuja hankittiin kahdessa erässä; vuonna 1981 85 kpl Neuvostoliitosta sekä 1990-luvun alussa 110 kpl DDR:n varikoilta. Vaunut otettiin käyttöön vuonna 1982. Kaikki vaunut ainakin periaatteessa muutettiin PS-mallin mukaisiksi 1993-1996. Muutostöitä olivat lähinnä automaattilataajan ja putken yläpuolella sijainneen, jo 1980-luvulla vanhentuneen 9M14 "Maljutka" -panssarintorjuntaohjuksen (AT-3 Sagger) ampumalaitteen poisto. Vanhentuneen ohjusjärjestelmän tilalle tuli uudempi panssarintorjuntaohjusampumalaite mallia 9P135M-1 (9П135М-1), joka sijoitettiin tornin katolle. Tällä uudella ampumalaitteella voitiin ampua sekä 82- että 82M-panssarintorjuntaohjuslaukauksia, joiden venäläiset tyyppimerkinnät olivat 9M111 "Fagot" (Фагот) ja 9M113 "Konkurs" (Конкурс). NATO:n nimikkeet ohjuslaukauksille ovat AT-4 Spigot ja AT-5A Spandrel A. Ohjuksien vanhentumisen myötä ampumalaite kiinnityskohtineen poistettiin vaunuista vuoteen 2004 mennessä.


title: BMP-1

text: Muutostöihin kuuluivat myös Wegmann-suojasavuheittimien, että osaan vaunuista Lyran-valaisukranaatinheittimen asennukset. Lisäksi moottoriin vaihdettiin esim. paperimallinen vaihdettava pa-suodatin.


title: BMP-1

text: Suomessa vaunulla liikkuvaan jalkaväkiryhmään kuuluu alkuperäisen yhdeksän taistelijan sijasta vain kahdeksan. Syynä tähän on se, että välittömästi ajajan takana sijaitseva, ryhmänjohtajalle alun perin tarkoitettu runkojohtajan paikka on jätetty tyhjäksi.


title: BMP-1

text: Suomen lisäksi BMP-1 on ollut laajalti palveluskäytössä useissa entisen Varsovan liiton maissa ja lukuisissa Lähi-idän ja Afrikan maissa.


title: BMP-1

text: Vaunusta on valmistettu lukuisia muunnoksia eri käyttötarkoituksiin mm. tulenjohtovaunut BMP-1TJ ja BMP-1TJJ sekä komentopaikkapanssarivaunu BMP-1K.


title: BMP-1

text:
BMP-1 poistui vuoden 2007 aikana myös reservikäytöstä ja vaunuyksilöiden varusteista purkaminen aloitettiin syksyllä 2006 ja niiden romutus saatettiin päätökseen vuoden 2008 aikana.
Vaunut romutettiin lukuun ottamatta 38 vaunun erää, tämä luku sisältää myös tulenjohtomalleiksi muutetut vaunut.


title: Theodor Escherich

text: Theodor Escherich (29. marraskuuta 1857 Ansbach – 15. helmikuuta 1911 Wien) oli saksalais-itävaltalainen lastenlääkäri, bakteriologi ja professori Münchenin, Grazin ja Wienin yliopistoissa.


title: Theodor Escherich

text: Escherich löysi kolibakteerin ("Escherichia coli") ja määritti sen ominaisuudet. Bakteeri nimettiin hänen mukaansa vuonna 1919.